
pentru aplicarea Ordonantei de urgenta a Guvernului nr. 28/1999 privind obligatia agentilor economici de a utiliza aparate de marcat electronice fiscale

Încărcare text...

   CAPITOLUL I
  Dispoziţii generale 

   Art. 1. - (1) În sensul art. 1 alin. (1) din Ordonanţa de urgenţă a Guvernului nr. 28/1999, republicată, denumită în continuare ordonanţa de urgenţă, prin agenţi economici se înţelege persoanele fizice şi juridice, precum şi orice alte entităţi care efectuează cu plată, pe teritoriul României, inclusiv în punctele de control pentru trecerea frontierei de stat, livrări de bunuri şi/sau prestări de servicii direct către populaţie, cu excepţia instituţiilor publice. 

   (2) Agenţii economici care au obligaţia utilizării aparatelor de marcat electronice fiscale sunt denumiţi în continuare utilizatori. 

   Art. 2. - Activităţile de livrări de bunuri sau prestări de servicii, efectuate direct către populaţie, pentru care agenţii economici sunt obligaţi să emită facturi fiscale, sunt stabilite prin ordin al ministrului finanţelor publice. 

   Art. 3. - (1) Bonurile fiscale se emit de către utilizatori numai cu aparate de marcat electronice fiscale pentru care s-a obţinut avizul Comisiei de avizare a distribuţiei şi utilizării aparatelor de marcat electronice fiscale prevăzute la art. 5 alin. (1) din ordonanţa de urgenţă, denumită în continuare comisie. 

   (2) Bonurile fiscale emise de casele de schimb valutar se semnează şi se ştampilează de emitent. 

   (3) În cazul în care în acelaşi spaţiu se efectuează, direct către populaţie, atât livrări de bunuri sau prestări de servicii pentru care este obligatorie emiterea de facturi fiscale, cât şi livrări de bunuri sau prestări de servicii pentru care nu există această obligaţie, utilizatorii pot emite pentru încasarea facturilor bon fiscal în locul chitanţei cod 14-4-1. 

   Art. 4. - (1) Agenţii economici care efectuează atât activităţi de vânzare cu amănuntul, cât şi cu ridicata vor organiza respectivele activităţi în spaţii comerciale separate, cu gestiuni distincte pentru fiecare activitate, iar în contabilitate operaţiunile vor fi reflectate corespunzător. 

   (2) În cazul vânzărilor cu amănuntul efectuate prin magazine către agenţi economici ori către alte categorii de cumpărători decât populaţia, utilizatorii sunt obligaţi să emită bon fiscal şi, la cerere, factură fiscală. 

   Art. 5. - (1) Distribuitorul autorizat de aparate de marcat electronice fiscale este agentul economic pe numele căruia a fost eliberat avizul privind distribuirea şi utilizarea aparatelor de marcat electronice fiscale. 

   (2) Agenţii economici incluşi în reţeaua de distribuţie şi service a distribuitorului autorizat au calitatea de reprezentant legal al acestuia în teritoriu, acreditat pentru comercializarea şi/sau efectuarea de service la aparatele furnizate de distribuitorul autorizat, denumiţi în continuare unităţi acreditate. 

   Art. 6. - (1) În situaţia defectării aparatului de marcat electronic fiscal utilizatorii consemnează în cartea de intervenţii a aparatului de marcat electronic fiscal, prezentată în anexa nr. 1, data şi ora la care au anunţat defectarea acestuia şi păstrează confirmarea scrisă, respectiv telex, fax sau altele asemenea, privind anunţarea defectării aparatului de marcat electronic fiscal. 

   (2) Până la repunerea în funcţiune a aparatului defect, utilizatorii, cu excepţia taximetriştilor, înregistrează tranzacţiile efectuate în această perioadă într-un registru, denumit în continuare registru special, care se completează fără ştersături sau fără spaţii neutilizate. 

   (3) Registrul special se întocmeşte conform modelelor prezentate în anexele nr. 2 a) şi 2 b). 

   (4) Registrul special va avea paginile numerotate, va fi sigilat şi ştampilat de către organul fiscal la care utilizatorul este înregistrat ca plătitor de impozite şi taxe, cu precizarea numărului de pagini conţinut de acesta, şi va fi prezentat de către utilizator pentru vizare o dată cu depunerea declaraţiei de instalare a aparatului la organul fiscal teritorial în a cărui rază a fost instalat acesta. 

   (5) La repunerea în funcţiune a aparatului tehnicianul unităţii de service acreditate, denumit în continuare tehnician de service, consemnează în registrul special, după ultima înregistrare a tranzacţiilor efectuate de utilizator, data şi ora începerii funcţionării aparatului, sub semnătura şi numele în clar ale tehnicianului de service. 

   Art. 7. - (1) Până la repunerea în funcţiune a aparatului defect utilizatorii, cu excepţia caselor de schimb valutar, eliberează clienţilor facturi fiscale, la cererea acestora. 

   (2) Pe perioada nefuncţionării aparatului de marcat electronic fiscal casele de schimb valutar eliberează clienţilor buletin de schimb valutar, iar datele privind tranzacţiile efectuate în această perioadă vor fi introduse în aparate după repunerea în funcţiune a acestora. 

   Art. 8. - (1) În situaţia întreruperii curentului electric în momentul emiterii unui bon fiscal, acesta se păstrează de către utilizator împreună cu raportul fiscal de închidere zilnică prevăzut la art. 33 pct. C lit. a). 

   (2) Pentru tranzacţiile efectuate în perioada întreruperii curentului electric utilizatorii aplică prevederile art. 6 alin. (2) şi ale art. 7. 

   (3) În registrul special, înainte de înregistrarea tranzacţiilor, se notează data şi ora întreruperii curentului electric, iar în final, data şi ora la care aparatul începe să funcţioneze, sub semnătura şi ştampila utilizatorului. 

   Art. 9. - Vânzarea de pâine şi produse de panificaţie, precum şi de ziare şi reviste, în alte condiţii decât cele prevăzute la art. 2 alin. (1) lit. c) şi d) din ordonanţa de urgenţă, atrage neîncadrarea acestor activităţi în excepţia prevăzută de lege. 

   Art. 10. - Activităţile de vânzare a biletelor de călătorie şi a abonamentelor pentru transportul public de călători, ca activităţi anexe transportului, intră în excepţia prevăzută la art. 2 alin. (1) lit. e) din ordonanţa de urgenţă. 

   Art. 11. - (1) Bonurile cu valoare fixă prevăzute la art. 2 alin. (1) lit. f) din ordonanţa de urgenţă se tipăresc în condiţiile prevăzute de reglementările în vigoare privind formularele tipizate cu regim special, comune pe economie, suma fixă percepută de la client fiind pretipărită pe documentul eliberat acestuia. 

   (2) Vânzarea de timbre fiscale, poştale, judiciare, precum şi de rovignete, cărţi poştale sau altele asemenea, care se comercializează la valoarea nominală pretipărită pe acestea, intră în excepţia prevăzută la art. 2 alin. (1) lit. f) din ordonanţa de urgenţă. 

   Art. 12. - Activităţile de parcare a autovehiculelor şi jocurile de noroc intră sub incidenţa prevederilor art. 2 alin. (1) lit. f) din ordonanţa de urgenţă numai în cazul în care se încasează de la clienţi o sumă fixă care este pretipărită pe biletul de acces şi, respectiv, pe biletul sau produsul loteristic de participare la jocurile de noroc, eliberat clientului. 

   Art. 13. - (1) Agenţii economici care desfăşoară activităţi de amanetare sunt exceptaţi de obligaţia de a utiliza aparate de marcat electronice fiscale, numai pentru serviciile de creditare. 

   (2) La vânzarea direct către populaţie a bunurilor amanetate, ca urmare a neachitării împrumutului de către deponentul bunului amanetat, se emite bon fiscal, cu excepţiile prevăzute de lege. 

   Art. 14. - În înţelesul art. 2 alin. (1) lit. g) din ordonanţa de urgenţă, casele de schimb valutar aparţinând persoanelor juridice autorizate sunt casele de schimb valutar organizate ca persoane juridice conform Legii nr. 31/1990 privind societăţile comerciale, republicată, cu modificările şi completările ulterioare, având ca obiect unic de activitate schimbul valutar, autorizate de Banca Naţională a României. 

   Art. 15. - Intră sub incidenţa prevederilor art. 2 alin. (1) lit. h) din ordonanţa de urgenţă: 

   a) activităţile desfăşurate în cadrul cabinetelor individuale de către notari, avocaţi, experţi autorizaţi, medici, experţi-contabili, contabili autorizaţi, arhitecţi, precum şi de alte persoane fizice care prestează servicii cu caracter profesional în domeniul ştiinţific, literar, artistic şi educativ; 

   b) activităţile de comerţ şi prestări de servicii desfăşurate, potrivit legii, în mod independent, inclusiv prin practicarea unei meserii, de către persoane fizice, exclusiv activităţile de taximetrie auto. 

   Art. 16. - În cazul în care în acelaşi spaţiu agenţii economici efectuează direct către populaţie atât livrări de bunuri şi/sau prestări de servicii pentru care este obligatorie utilizarea aparatelor de marcat electronice fiscale, cât şi de bunuri şi/sau servicii pentru care nu există această obligaţie, aceştia sunt obligaţi să organizeze gestiuni şi evidenţe contabile distincte pentru aceste activităţi. 

   CAPITOLUL II
  Aparatele de marcat electronice fiscale 

   SECŢIUNEA 1
  Configuraţia aparatelor de marcat electronice fiscale 

   Art. 17. - Aparatele de marcat electronice fiscale pot fi: 

   a) case de marcat electronice cu structură închisă, izolate. 

    Aceste case de marcat au hardware dedicat, set fix de funcţii, bază de date proprie şi funcţionează izolat, neputând fi cuplate într-o reţea. Modulul fiscal este integrat în hardware propriu, iar programul de aplicaţie şi cel de control din modulul fiscal sunt plasate într-o memorie fixă; 

   b) case de marcat electronice cu structură închisă, integrabile într-o reţea. 

    Suplimentar faţă de aparatele de marcat electronice fiscale prevăzute la lit. a), aceste case de marcat dispun de o interfaţă de reţea prin care se asigură cooperarea cu un program de aplicaţie extern. Interfaţarea furnizează un set limitat de comenzi de modificare sau de completare a bazei de date interne şi de citire a unor categorii de date, asigurând securitatea comunicării, impusă de această clasă de aparate; 

   c) case de marcat electronice computerizate. 

    Aceste case de marcat sunt realizate pe o structură de calculator standard, în care este inclusă o placă fiscală ce conţine un modul fiscal cu hardware şi program de control proprii, care se interfaţează cu programul de aplicaţie al aparatului de marcat electronic fiscal, care rulează pe calculatorul standard printr-un set limitat de comenzi de interfaţare adecvat acestei categorii de aplicaţii. Eventuala comunicare pentru integrarea într-o reţea este controlată de programul de aplicaţie în limitele acceptabile pentru această clasă de aplicaţii; 

   d) aparate sau terminale cu funcţii de case de marcat electronice. 

    Aceste aparate sau terminale sunt dispozitive identificabile ca structură şi program aplicativ, care includ o placă fiscală ce conţine un modul fiscal. Interfaţarea aplicaţiei cu modulul fiscal conferă acestora şi funcţii de casă de marcat, în afara altor funcţii specifice; 

   e) imprimante fiscale. 

    Imprimantele fiscale sunt dispozitive care includ un modul fiscal, memorie fiscală şi periferice controlabile de către acesta; nu au program de aplicaţie propriu şi se interfaţează ca periferice cu un sistem de calcul, cu structură hardware şi program aplicativ identificabil; 

   f) case de marcat electronice utilizate ca imprimantă fiscală. 

    Aceste case de marcat au structura închisă şi tastatura dezactivată şi, suplimentar faţă de aparatele de marcat electronice fiscale prevăzute la lit. a), dispun de o interfaţă care asigură funcţionarea ca periferice cu un sistem de calcul, cu structură hardware şi program aplicativ identificabil. 

   Art. 18. - (1) Aparatele de marcat electronice fiscale prevăzute la art. 17 lit. a) şi b) pot fi staţionare, alimentate cu energie electrică din reţeaua de curent alternativ şi/sau portabile, cu alimentare autonomă de la baterii ori acumulatori. 

   (2) Aparatele de marcat electronice fiscale prevăzute la art. 17 lit. c)-f), împreună cu programul aplicativ identificabil, formează ansamblul aparatului de marcat electronic fiscal supus comisiei pentru avizare. 

   (3) Comercializarea de către distribuitorii autorizaţi a aparatelor de marcat electronice fiscale prevăzute la art. 17 lit. c)-f) fără programul aplicativ identificabil avizat potrivit ordonanţei de urgenţă şi prezentelor norme metodologice, precum şi instalarea acestora cu un alt program aplicativ decât cel avizat sunt interzise. 

   SECŢIUNEA a 2-a
  Caracteristicile aparatelor de marcat electronice fiscale 

   Art. 19. - Din punct de vedere constructiv, aparatele de marcat electronice fiscale sunt realizate, după caz: 

   a) unitar, respectiv în carcasă unică ce include componentele aparatului; 

   b) modular, respectiv sisteme de module funcţionale, la care se asigură integritatea şi continuitatea legăturii cu modulul fiscal şi cu perifericele controlate de acesta. 

   Art. 20. - Aparatele de marcat electronice fiscale, destinate activităţilor de taximetrie, sunt case de marcat cu structură închisă, realizate numai în sistem unitar, care includ un taximetru prin intermediul căruia se măsoară timpul şi distanţa parcursă şi care calculează automat sumele datorate de client. 

   Art. 21. - Aparatele de marcat electronice fiscale utilizate de casele de schimb valutar sunt numai aparate de tipul celor prevăzute la art. 17 lit. c)-e), care au ca destinaţie exclusivă schimbul valutar. 

   Art. 22. - Un aparat de marcat electronic fiscal supus comisiei pentru avizare trebuie să îndeplinească următoarele condiţii: 

   A. să conţină un modul fiscal propriu cu un set minim de funcţii accesibile prin comenzi de interfaţare, prin intermediul căruia controlează: 

   a) o memorie fiscală de tip (E)PROM sau OTP; 

   b) un dispozitiv de afişaj client special cu caractere de minimum 7 mm, cu numărul minim de caractere suficient pentru afişarea valorii maxime pentru totalul de bon şi care asigură o bună lizibilitate pentru client în orice condiţii de lumină ambiantă. Sunt exceptate aparatele de marcat electronice fiscale destinate exclusiv activităţilor hoteliere, precum şi de alimentaţie publică atunci când plata se face la masă. 

    Dispozitivul de afişaj client la aparatele de marcat electronice fiscale destinate activităţii de taximetrie este înglobat în carcasa acestor aparate şi va avea caracteristicile tehnice stabilite prin normele de metrologie legală referitoare la taximetrie; 

   c) un dispozitiv de imprimare care să asigure tipărirea bonurilor fiscale şi a rolei-jurnal, prevăzut cu senzori pentru fiecare rolă utilizată pentru emiterea documentelor respective, cu minimum 18 caractere pe linie document şi caractere de minimum 2,5 mm înălţime; 

   d) un afişaj operator. 

    Aparatele de marcat electronice fiscale destinate activităţilor de taximetrie sunt dotate cu un dispozitiv unic de afişaj client-operator; 

   e) o tastatură pentru accesarea funcţiilor aparatului; 

   f) un sistem pentru stabilirea regimului de lucru; 

   B. să funcţioneze autonom, oferind local un set minimal de funcţii de casă de marcat, şi să se interfaţeze cu modulul fiscal pentru execuţia lor; 

   C. să asigure securitatea procesului de culegere de date prin efectuarea de verificări înainte de a afecta ansamblul datelor stocate; 

   D. să asigure continuitatea memoriei RAM şi a ceasului de timp real, astfel încât să fie permise reluarea unei operaţiuni întrerupte de căderea tensiunii de alimentare şi finalizarea corectă a acesteia; 

   E. să controleze dispozitivul propriu de imprimare şi afişajul client, exclusiv prin intermediul modulului fiscal, respectiv prin comenzile de interfaţare oferite de acesta. 

    Dispozitivul propriu de imprimare poate fi: 

   a) dublu, caz în care asigură tipărirea bonului fiscal, a rapoartelor şi a rolei-jurnal; 

   b) simplu, specific aparatelor de marcat electronice fiscale echipate cu jurnal electronic, caz în care asigură tipărirea rolei-jurnal în mod obligatoriu înaintea emiterii raportului fiscal de închidere zilnică sau în cazul epuizării capacităţii de stocare a jurnalului electronic. 

    Aparatele de marcat electronice fiscale portabile, precum şi cele destinate activităţilor de taximetrie pot fi dotate cu dispozitiv propriu de imprimare simplu; 

   F. să înregistreze pe termen lung în memoria fiscală din modulul fiscal datele la nivelul zilei de lucru şi modificarea parametrilor şi a evenimentelor care au implicaţii în interpretarea datelor stocate; 

   G. să asigure inviolabilitatea accesului neautorizat prin: 

   a) sigilare şi prin elemente fizice de securizare a accesului la operaţiuni privilegiate, accesibile doar personalului de service; 

   b) existenţa unor regimuri de lucru protejate, accesibile numai printr-un bloc de chei sau parole de minimum 4 cifre; 

   c) asigurarea continuităţii şi integrităţii legăturilor implicate în fluxul de date şi emiterea de documente pe dispozitivul propriu de imprimare; 

   d) controlul comunicaţiei prin interfeţe; 

   H. să verifice: 

   a) conexiunile cu dispozitivul propriu de imprimare şi cu afişajul client; 

   b) prezenţa şi corectitudinea funcţionării memoriei fiscale; 

   c) tensiunea de alimentare şi bateria de susţinere, implicate în continuitatea memoriei de date şi a ceasului de timp real; 

   d) integritatea şi coerenţa datelor stocate şi a documentelor emise, blocând funcţionarea atunci când se depistează situaţii anormale; 

   I. să asigure proceduri de recuperare în caz de anomalii de funcţionare nedeterminate de defectarea aparatului. 

   Art. 23. - Pe lângă condiţiile prevăzute la art. 22, aparatele de marcat electronice fiscale destinate activităţii de taximetrie trebuie să îndeplinească şi următoarele condiţii: 

   a) să asigure programarea datei şi orei de zi şi de noapte, a orei de vară şi de iarnă, a datei în anii bisecţi, precum şi schimbarea acestora; 

   b) să asigure ca viteza de comutare limită să fie de 10 km/h; 

   c) să tipărească bonul client cu datele de pe afişajul client şi să şteargă automat aceste date o dată cu trecerea din poziţia PLATĂ; 

   d) să asigure posibilitatea de a controla suma de control a programului; 

   e) să intre în funcţiune doar în momentul în care au fost activate de dispozitivul de comandă fixat în una dintre poziţiile de operare autorizate. 

   Art. 24. - (1) Programul aparatelor de marcat electronice fiscale trebuie să asigure funcţionarea aparatelor de marcat electronice fiscale în conformitate cu specificaţiile de utilizare. 

   (2) Programul aparatelor de marcat electronice fiscale este compus din programul de control al aparatelor de marcat electronice fiscale, localizat în modulul fiscal, şi din programul de aplicaţie al aparatelor de marcat electronice fiscale. Prin interacţiunea celor două programe se asigură funcţionalitatea de ansamblu şi protecţia fluxului de date şi a emiterii de documente cu caracter fiscal. Partajarea fizică şi modul de comunicaţie dintre cele două componente depind de varianta constructivă a aparatelor de marcat electronice fiscale. 

   (3) Programul de aplicaţie al aparatelor de marcat electronice fiscale destinate activităţilor de schimb valutar trebuie să asigure baza de date necesară întocmirii şi transmiterii la Banca Naţională a României a raportărilor lunare în forma şi în structura prevăzute de Normele N.R.V.2 la Regulamentul valutar. 

   (4) Programul aparatelor de marcat electronice fiscale destinate activităţii de taximetrie trebuie să asigure accesul la regimul de lucru programare numai după îndepărtarea sigiliului fiscal. 

   Art. 25. - (1) Modulul fiscal este un subansamblu hardware-software din componenţa aparatelor de marcat electronice fiscale cu resurse de procesare, de stocare de date, de program, de ceas de timp real şi de asigurare a protecţiei şi integrităţii datelor proprii, care izolează secţiunea critică din aparatul de marcat electronic fiscal, responsabilă pentru siguranţa gestionării datelor şi documentelor cu caracter fiscal, oferind un set limitat de comenzi de interfaţare cu restul aplicaţiei aparatului de marcat electronic fiscal. 

   (2) Modulul fiscal captează toate datele trimise spre dispozitivul propriu de imprimare al aparatelor de marcat electronice fiscale, gestionând independent şi asigurând sinteza acestor date pe termen scurt, respectiv zilnic în totalizatoare şi în contoare distincte pe categorii de operaţiuni permise, şi pe termen lung, respectiv pe durata de utilizare a memoriei fiscale înglobate; controlează datele afişate pentru client şi asigură integritatea, protecţia datelor colectate şi a documentelor emise. 

   (3) Modulul fiscal asigură stocarea datelor şi funcţionarea ceasului de timp real minimum 1.440 de ore în absenţa tensiunii de alimentare. 

   Art. 26. - (1) Capacitatea registrelor interne din modulul fiscal al aparatelor de marcat electronice fiscale, cu excepţia celor destinate activităţilor de taximetrie, este de minimum: 7 cifre de introducere, 8 cifre la totalizatoarele de bon şi 10 cifre la totalizatoarele zilnice. 

   (2) La aparatele de marcat electronice fiscale destinate activităţilor de taximetrie capacitatea registrelor interne din modulul fiscal este cea stabilită prin normele de metrologie legală referitoare la taximetre. 

   (3) Capacitatea registrelor interne la totalizatoarele de bilanţ asigură redarea bilanţului întregului conţinut al memoriei fiscale în care s-a înregistrat numărul maxim de închideri zilnice permise de aparat. 

   Art. 27. - Datele de sinteză stocate în memoria fiscală sunt inviolabile şi se păstrează pe timp nelimitat. Funcţionarea modulului fiscal este asigurată de programul de control al aparatului, care este localizat în memoria fixă din acest modul. Acest program asigură şi funcţiile de autodiagnoză. 

   Art. 28. - (1) Modulul fiscal poate folosi aceleaşi resurse hardware cu restul aplicaţiei aparatului numai în cazul în care acesta are structură închisă. 

   (2) Fiecare aparat de marcat electronic fiscal are propriul său modul fiscal. 

   (3) Modulul fiscal conţine elemente de control pentru restricţionarea operaţiunilor permise numai personalului de service, elemente de detecţie a căderii tensiunii de alimentare şi pentru controlul bateriei de susţinere şi elemente de securizare. 

   Art. 29. - Programul de aplicaţie din ansamblul aparatelor de marcat electronice fiscale, implementat sau nu pe aceeaşi structură hardware ca modulul fiscal, în funcţie de varianta constructivă, trebuie să îndeplinească următoarele condiţii: 

   a) să devină activ automat după cuplarea tensiunii; 

   b) să permită numai setul de comenzi de tastatură şi de interfaţă de comunicaţie din specificaţiile de utilizare şi să nu permită execuţia de comenzi care necesită comunicarea cu modulul fiscal fără a coopera cu acesta; 

   c) să acceseze modulul fiscal prin comenzile de interfaţare ale acestuia, pentru a comunica cu dispozitivul propriu de imprimare din aparat, cu afişajul şi cu memoria fiscală; 

   d) să acceseze modulul fiscal pentru citirea cotelor curente de taxă pe valoarea adăugată, a datei şi orei locale întreţinute de ceasul de timp real al acestuia, a indicatorilor de stare şi, opţional, pentru citirea valorii unor totalizatoare şi contoare zilnice; 

   e) să asigure continuitatea propriei memorii de date; 

   f) să gestioneze baza de date pentru articole şi să asigure asocierea articol-cotă de taxă pe valoarea adăugată; 

   g) să asigure sinteza la nivelul zilei de lucru a datelor gestionate prin alte comenzi decât cele specifice setului minimal impus de comenzi şi să permită raportarea acestora la nivel de tip de comandă; 

   h) să controleze comunicaţia cu alte periferice auxiliare şi/sau cu altă reţea. 

   Art. 30. - (1) Opţional, la aparatele de marcat electronice fiscale pot fi cuplate dispozitive ca balanţe electronice, cititoare de coduri de bare, cititoare de cărţi de credit şi altele asemenea. 

   (2) Aparatele de marcat electronice fiscale destinate activităţilor de taximetrie pot fi dotate opţional cu o cheie cu memorie electronică utilizată pentru identificarea taximetristului, colectarea datelor şi pentru programarea tarifelor. În situaţia funcţionării taxiului cu mai mulţi taximetrişti alternativ, în cadrul unui program zilnic de lucru, fiecare dintre aceştia începe activitatea prin accesarea identităţii sale în programul aparatului de marcat electronic fiscal, prin introducerea cheii electronice prin intermediul căreia se poate executa şi controlul asupra activităţii depuse de acesta. 

   Art. 31. - Comunicaţia aparatului de marcat electronic fiscal cu perifericele specifice domeniului şi cu dispozitivul de imprimare propriu, cu excepţia cazului în care acesta are caracter fiscal, trebuie să îndeplinească următoarele condiţii: 

   a) să permită introducerea unică de articol fără a interveni asupra informaţiilor legate de sistemul de taxare; 

   b) să nu permită tipărirea prin alte mijloace decât prin intermediul modulului fiscal a documentelor pe dispozitivul de imprimare propriu; 

   c) să nu permită modificarea directă, prin comenzi de interfaţă, a conţinutului memoriei de date din modulul fiscal. 

   Art. 32. - Când aparatul de marcat electronic fiscal are posibilităţi de cuplare într-o reţea, interfaţa trebuie să îndeplinească următoarele condiţii: 

   A. pentru baza de date: 

   a) să permită completarea acesteia în cursul unei zile de lucru deschise; 

   b) să permită modificarea taxei pe valoarea adăugată doar după emiterea unui raport fiscal de închidere zilnică; 

   B. să nu permită scrierea sau ştergerea memoriei operaţionale a modulului fiscal. 

   Art. 33. - Aparatele de marcat electronice fiscale trebuie să asigure, prin comenzi de la tastatură, realizarea în mod cumulativ a minimum următoarelor funcţii: 

   A. în regim de programare: 

   a) fiscalizarea memoriei fiscale. 

    Prin operaţiunea de fiscalizare, în sensul ordonanţei de urgenţă, se înţelege identificarea memoriei fiscale şi a utilizatorului prin datele înscrise în aceasta, respectiv seria fiscală a aparatului, antetul bonului fiscal, data şi ora la care se activează memoria. Operaţiunea de fiscalizare se efectuează în momentul instalării aparatului la utilizator, conform prevederilor art. 103; 

   b) programarea antetului bonului fiscal. 

    Antetul bonului fiscal se tipăreşte pe toate documentele emise cu aparatul de marcat electronic fiscal şi conţine cel puţin denumirea şi codul fiscal/codul unic de înregistrare ale utilizatorului, adresa de la locul de instalare a aparatului sau, după caz, menţiunea "comerţ ambulant" ori "taxi". 

    În cazul aparatelor de marcat electronice fiscale destinate activităţii de taximetrie, precum şi al celor destinate schimbului valutar, în antet se înscriu, după caz, şi numărul de înmatriculare a taxiului, numărul autorizaţiei taxi, numărul certificatului aprobării metrologice de model emis pentru taximetru, numărul de telefon şi de fax al operatorului de transport sau al taximetristului independent şi, respectiv, codul statistic atribuit de Banca Naţională a României la punctele de schimb valutar; 

   c) programarea cotelor de taxă pe valoarea adăugată, respectiv a minimum 4 niveluri de cotă, cu excepţia aparatelor de marcat electronice fiscale destinate activităţilor de taximetrie, de schimb valutar şi de comercializare a mărfurilor în regim de duty-free, la care se programează o singură cotă de taxă pe valoarea adăugată; 

   d) programarea asocierii articol - cota de taxă pe valoarea adăugată; 

   e) programarea datei; 

   f) programarea coeficientului "K" al taximetrului şi a seturilor de tarife de lucru, pentru aparatele de marcat electronice fiscale destinate activităţilor de taximetrie. 

    Un set de tarife de lucru conţine minimum tariful de pornire, tariful pe km parcurs şi tariful pe oră/minut de staţionare. 

    Aparatele de marcat electronice fiscale destinate activităţilor de taximetrie lucrează cu minimum două seturi de tarife, de zi şi de noapte. Setul de tarife de zi se aplică între orele 6,00-22,00, iar setul de tarife de noapte între orele 22,00 şi 6,00; 

   g) programarea comisionului şi a cursului de schimb valutar pentru vânzarea şi cumpărarea de valută, în cazul aparatelor de marcat electronice fiscale destinate activităţilor de schimb valutar; 

   B. în regim de înregistrare: 

   a) înregistrarea livrării de bunuri sau prestări de servicii, concomitent cu calculul taxei pe valoarea adăugată aferente, cu specificarea nivelului de cotă de taxă pe valoarea adăugată pentru fiecare operaţiune sau a faptului că operaţiunea nu este supusă taxării; 

   b) imprimarea bonurilor fiscale conform prevederilor ordonanţei de urgenţă; 

   c) posibilitatea de corecţie a erorilor numai înainte de emiterea bonului fiscal. 

    Corectarea unei erori sau anularea unei vânzări se evidenţiază pe bonul fiscal şi se poate efectua numai cu condiţia ca valoarea totală a acestuia să nu devină negativă. Dacă aparatul permite reduceri/majorări de sume, acestea sunt explicitate în bonul fiscal. La aparatele de marcat electronice fiscale destinate activităţii de taximetrie nu sunt permise reduceri/majorări de sume; 

   d) tipărirea mesajelor în limba română; 

   C. în regim de raportare: 

   a) emiterea raportului fiscal "Z" de închidere zilnică, denumit în continuare raportul Z, pe baza totalizatoarelor zilnice din memoria de date proprie, însoţit de înscrierea datelor cu caracter fiscal, care caracterizează sintetic ziua de lucru, în memoria fiscală ca operaţiune indivizibilă, urmat de operaţiunea efectivă de golire zilnică, respectiv de ştergere a totalizatoarelor şi a contoarelor zilnice. 

    Atunci când capacitatea de înregistrare liberă a memoriei fiscale scade sub minimum 60 de înregistrări de golire zilnică, în fiecare raport Z se tipăreşte numărul de închideri zilnice rămase până la umplerea memoriei fiscale; 

   b) emiterea raportului nefiscal "X", care reprezintă o vizualizare a valorilor curente cumulate în totalizatoarele zilnice, de la ultimul raport Z până la momentul tipăririi acestuia. 

    În cazul aparatelor de marcat electronice fiscale destinate activităţilor de taximetrie, raportul nefiscal "X" este raportul taximetristului, ce conţine date corespunzătoare activităţii unui taximetrist din raportul Z, în condiţiile în care în perioada de 24 de ore a unei zile au activat pe taxi şi alţi taximetrişti; 

   c) emiterea de rapoarte fiscale periodice detaliate prin evidenţierea fiecărei înregistrări din memoria fiscală şi de rapoarte fiscale periodice sumare prin calcularea valorilor cumulate din înregistrările din memoria fiscală pentru perioada de raportare. În rapoartele fiscale periodice se tipăresc sub antet data, ora şi minutul introducerii în exploatare, precum şi perioada de raportare. 

   SECŢIUNEA a 3-a
  Funcţii interzise aparatelor de marcat electronice fiscale 

   Art. 34. - Funcţiile interzise aparatelor de marcat electronice fiscale sunt următoarele: 

   a) înregistrarea tranzacţiilor doar valoric, fără identificarea bunurilor sau a serviciilor, precum şi a celor care nu au specificată cota de taxă pe valoarea adăugată asociată sau faptul că nu sunt taxabile, ori înregistrarea de vânzări înainte de programarea cotelor de taxă pe valoarea adăugată; 

   b) funcţionarea aparatului în condiţiile deconectării memoriei fiscale, a dispozitivului de imprimare ori a dispozitivului de afişaj client, atunci când acesta este obligatoriu; 

   c) emiterea de bonuri cu valori totale negative; 

   d) modificarea cotelor de taxă pe valoarea adăugată, a coeficientului "K" al taximetrului sau a setului de tarife la aparatele de marcat electronice fiscale destinate activităţilor de taximetrie, fără obţinerea în prealabil a raportului Z; 

   e) înregistrarea returului de marfă; 

   f) corectarea sau anularea înregistrării unei operaţiuni după emiterea bonului fiscal; 

   g) iniţializarea contorului Z pentru raportul fiscal de închidere zilnică şi a totalizatoarelor generale, întreţinute pe toată durata de utilizare a unei memorii fiscale; 

   h) emiterea de copii de pe bonul fiscal; 

   i) schimbarea datei şi a orei în alte condiţii decât cele prevăzute în ordonanţa de urgenţă şi în prezentele norme metodologice; 

   j) ştergerea totalului general de vânzări; 

   k) programarea ceasului de timp real din modulul fiscal cu o dată calendaristică anterioară celei a ultimei înregistrări din memoria fiscală, atunci când memoria fiscală este activată; 

   l) emiterea primului bon fiscal fără tipărirea automată a raportului Z, dacă au trecut 24 de ore de la ultimul raport emis şi în acest interval de timp s-au efectuat livrări de bunuri sau prestări de servicii. 

   Art. 35. - Funcţiile interzise aparatelor de marcat electronice fiscale destinate activităţii de taximetrie sunt cele prevăzute la art. 34 lit. a)-k), precum şi următoarele funcţii: 

   a) funcţionarea în condiţiile deconectării lămpii taxi; 

   b) efectuarea de modificări ale ceasului de timp real, altele decât trecerea de la ora de vară la ora de iarnă şi invers sau a unei variaţii mai mari de ± 10 minute. 

   Art. 36. - Pentru corectarea sau anularea înregistrării unei operaţiuni după emiterea bonului fiscal utilizatorul întocmeşte un dosar care va cuprinde: 

   a) sesizarea scrisă a persoanei care a efectuat greşit operaţiunea, cu precizarea motivaţiei de corectare sau de anulare a acesteia, precum şi a numărului de ordine al bonului fiscal de corectat, a orei şi minutului emiterii acestuia; 

   b) decizia scrisă de aprobare a corectării operaţiunii greşit efectuate, emisă de directorul financiar-contabil, contabilul-şef sau de altă persoană care răspunde de gestionarea patrimoniului unităţii; 

   c) copie de pe nota sau notele de recepţie şi constatare de diferenţe, întocmite de la ultima inventariere până la zi, prin care a fost stabilit preţul cu amănuntul al produsului sau produselor înregistrate greşit în aparatul de marcat electronic fiscal; 

   d) nota de contabilitate care reflectă operaţiunea efectuată. 

   Art. 37. - (1) În cazul returului de marfă utilizatorul întocmeşte un dosar care va cuprinde: 

   a) nota de recepţie şi constatare de diferenţe cod 14-3-1A, întocmită în baza bonului fiscal emis anterior pentru marfa respectivă; 

   b) dispoziţia de plată-încasare către casierie cod 14-4-4; 

   c) factura sau factura fiscală în roşu, după caz. 

   (2) Returnarea ambalajelor refolosibile, a căror contravaloare este inclusă în preţul produsului vândut, poate fi menţionată înainte de emiterea bonului fiscal prin înscrierea sumei aferente a acestora ca valoare negativă şi cu specificaţia "ambalaj refolosibil". 

   Art. 38. - (1) Aparatul de marcat electronic fiscal trebuie să se blocheze automat, dacă: 

   a) nu este conectată memoria fiscală; 

   b) nu este conectat sistemul de imprimare sau afişajul client, atunci când acesta este obligatoriu; 

   c) lipseşte hârtia din mecanismul propriu de imprimare; 

   d) s-a epuizat capacitatea memoriei fiscale de înmagazinare a datelor; 

   e) se produce o eroare de înregistrare în memoria fiscală, moment din care să se poată efectua numai citirea acesteia. 

   f) în cazul echipării cu dispozitiv propriu de imprimare simplu, dacă la epuizarea capacităţii memoriei jurnalului electronic sau înainte de emiterea raportului Z nu se emite automat rola-jurnal. 

   (2) Aparatele de marcat electronice fiscale destinate activităţii de taximetrie trebuie să se blocheze automat şi în cazul când: 

   a) nu este conectată lampa taxi; 

   b) dacă după 24 de ore de la emiterea ultimului raport Z se încearcă tipărirea primului bon fiscal fără emiterea automată a raportului Z pentru perioada respectivă. 

   SECŢIUNEA a 4-a
  Memoria fiscală 

   Art. 39. - (1) Memoria fiscală este un dispozitiv tip memorie fixă unic inscriptibilă, care asigură arhivarea secvenţială a datelor cu caracter fiscal şi garantează protecţia acestora împotriva pierderii, modificărilor şi ştergerilor. 

   (2) Memoria fiscală face parte din modulul fiscal şi poate fi accesată numai prin intermediul programului de control propriu al acestuia. 

   (3) Fiecare locaţie de memorie poate fi accesată o singură dată pentru înscriere şi ori de câte ori este nevoie pentru citire. 

   (4) Cerinţele pentru acest dispozitiv sunt neconvertibilitatea, inaccesibilitatea şi securitatea dublă. 

   (5) Memoria fiscală trebuie să asigure păstrarea nealterată a datelor pe perioada de utilizare şi minimum 10 ani după umplere. 

   Art. 40. - Securitatea memoriei fiscale se asigură prin: 

   a) posibilitatea acesteia de a reţine datele stocate pe termen lung în absenţa tensiunii de alimentare şi prin includerea în structura de date a unor elemente de control al integrităţii datelor stocate; 

   b) înglobarea într-un material opac care împiedică dezasamblarea fără distrugere a memoriei şi care să nu permită denaturarea sau ştergerea datelor stocate; 

   c) fixarea memoriei în interiorul aparatului astfel încât să nu permită scoaterea acesteia fără distrugerea sigiliului. 

   Art. 41. - Sigilarea memoriei fiscale se face de către distribuitorul autorizat sau, după caz, de către unitatea de service acreditată, în prezenţa organului fiscal teritorial, cu respectarea prevederilor art. 47 alin. (5) şi (6) şi ale art. 49 alin. (1) şi (2). 

   Art. 42. - Memoria fiscală devine activă numai în urma fiscalizării, operaţiune care se execută de către tehnicianul unităţii de service acreditate, la instalarea aparatului de marcat electronic fiscal. 

   Art. 43. - (1) Datele care trebuie înregistrate şi stocate în memoria fiscală sunt următoarele: 

   a) antetul bonului fiscal; 

   b) data, ora şi minutul introducerii în exploatare; 

   c) logotipul şi seria fiscală ale aparatului; 

   d) ziua, luna, anul şi ora emiterii raportului Z; 

   e) numărul de ordine al raportului fiscal de închidere zilnică, progresiv numerotat; 

   f) numărul bonurilor fiscale emise zilnic; 

   g) nivelul cotelor de taxă pe valoarea adăugată; 

   h) semnalizarea evenimentului reset de ştergere a memoriei de date din modulul fiscal, făcută atunci când se întrerupe continuitatea stocării datelor în memoria de date din modulul fiscal şi când se reiniţializează această memorie în condiţii de avarii; 

   i) valoarea totală zilnică a operaţiunilor efectuate şi totalul taxei pe valoarea adăugată; 

   j) valoarea totală zilnică a operaţiunilor şi taxa pe valoarea adăugată, defalcată pe cote ale acesteia, cu indicarea nivelului de cotă; 

   k) valoarea totală zilnică a operaţiunilor scutite de taxa pe valoarea adăugată; 

   l) valoarea totală zilnică a sumelor care nu se includ în baza de impozitare a taxei pe valoarea adăugată. 

   (2) De asemenea, în memoria fiscală trebuie să se înregistreze orice eveniment de natură să permită modificarea interpretării datelor. 

   Art. 44. - În memoria fiscală a aparatelor de marcat electronice fiscale destinate activităţilor de taximetrie, pe lângă datele prevăzute la art. 43 alin. (1) lit. a)-h) şi alin. (2), se vor înregistra şi stoca şi următoarele date: 

   a) coeficientul "K" al taximetrului; 

   b) seturile de tarife de lucru şi modificările lor; 

   c) parcursul total zilnic, în km; 

   d) parcursul total zilnic cu călători, în km; 

   e) valoarea totală zilnică încasată; 

   f) valoarea totală zilnică a taxei pe valoarea adăugată. 

   Art. 45. - În memoria fiscală a aparatelor de marcat electronice fiscale destinate activităţii de schimb valutar, pe lângă datele prevăzute la art. 43 alin. (1) lit. a)-h) şi alin. (2), se vor înregistra şi se vor stoca şi următoarele date: 

   a) valoarea totală zilnică a comisionului obţinut din vânzarea şi cumpărarea de valută, inclusiv taxa pe valoarea adăugată; 

   b) valoarea totală zilnică a taxei pe valoarea adăugată rezultată din valoarea totală a comisionului; 

   c) valoarea totală zilnică a sumelor obţinute din vânzarea de valută, exclusiv comisionul; 

   d) valoarea totală zilnică a sumelor obţinute din cumpărarea de valută, exclusiv comisionul. 

   Art. 46. - (1) Memoria fiscală trebuie să aibă o capacitate pentru a stoca minimum: 

   a) 30 de înregistrări de modificări de cote de taxă pe valoarea adăugată; 

   b) 60 de înregistrări de modificare a coeficientului "K" al taximetrului şi a setului de tarife, în cazul aparatelor de marcat electronice fiscale destinate activităţii de taximetrie; 

   c) 1. 30 de înregistrări de închidere zilnică; 

   d) 200 de înregistrări de semnalizare a evenimentului reset. 

   (2) Fiecare înregistrare este identificabilă cu data calendaristică şi cu valoarea contorului Z, iar evenimentul reset şi raportul Z sunt însoţite şi de oră. Înregistrarea datelor trebuie completată cu indicatori care să permită asigurarea mecanismului de control al integrităţii datelor înregistrate. 

   CAPITOLUL III
  Sigilarea aparatelor de marcat electronice fiscale 

   Art. 47. - (1) Sigilarea aparatelor de marcat electronice fiscale se face cu sigiliul fiscal al distribuitorului autorizat prevăzut la art. 50 alin. (1) şi (2) sau, după caz, cu sigiliul de identificare a tehnicianului de service prevăzut la art. 50 alin. (4), în condiţiile prevăzute de prezentele norme metodologice. 

   (2) Sigilarea aparatelor de marcat electronice fiscale constă în aplicarea sigiliului atât asupra aparatului, cât şi pe memoria fiscală, după distincţiile prevăzute la alin. (3)-(5). 

   (3) La aparatele de marcat electronice fiscale prevăzute la art. 17 lit. a), b), e) şi f) sigiliul se aplică pe şuruburile de prindere a părţilor componente ale carcasei casei de marcat electronice sau imprimantei fiscale, astfel încât să nu se permită dezasamblarea aparatului şi accesul la componentele acestuia în urma sigilării. 

   (4) La aparatele de marcat electronice fiscale prevăzute la art. 17 lit. c) şi d) sigiliul se aplică pe şuruburile ce fixează placa fiscală de şasiul calculatorului ori al aparatului sau terminalului cu funcţii de casă de marcat electronică. 

   (5) Memoria fiscală se sigilează, în funcţie de varianta constructivă a aparatului de marcat electronic fiscal, prin: 

   a) aplicarea sigiliului pe şuruburile ce fixează memoria fiscală în modulul fiscal şi/sau în şasiul aparatului, în cazul aparatelor cu memorii fiscale detaşabile; 

   b) aplicarea sigiliului pe şuruburile ce fixează modulul fiscal de şasiul aparatului, în cazul aparatelor la care memoriile fiscale sunt implementate în cablajul modulului fiscal; 

   c) aplicarea sigiliului direct pe memoria fiscală, în cazul aparatelor la care memoria fiscală este solidară cu carcasa inferioară a aparatului. 

   (6) Sigiliul se aplică prin amprentare pe o pastilă de ceară sau plastilină ori plumb, amplasată în locurile prevăzute la alin. (3)-(5). 

   (7) Orice intervenţie a utilizatorilor sau a altor persoane neautorizate asupra aparatelor de marcat electronice fiscale, cu excepţia operaţiunilor de înlocuire a rolelor de hârtie şi/sau a ribonului, este interzisă. 

   (8) Unităţile de service acreditate sunt obligate ca, de îndată ce prin intermediul tehnicianului de service au constatat orice intervenţie neautorizată asupra aparatului de marcat electronic fiscal, să sesizeze asupra acestui fapt în scris, prin telex, fax sau altele asemenea, organul teritorial al Gărzii financiare în a cărui rază se află unitatea utilizatorului în cauză. 

   (9) Conform prevederilor alin. (8) se va proceda şi în cazul refuzului utilizatorului de a permite accesul tehnicianului de service în unitate pentru efectuarea reviziilor periodice asupra aparatului de marcat electronic fiscal ori de a pune la dispoziţie acestuia cartea de intervenţii a aparatului. 

   Art. 48. - Pe carcasa aparatului livrat utilizatorului se aplică vizibil o etichetă care indică distribuitorul autorizat şi, dacă este cazul, unitatea acreditată pentru distribuţie, unitatea de service acreditată, marca şi seria aparatului, numărul avizului eliberat de comisie. 

   Art. 49. - (1) Sigilarea aparatelor de marcat electronice fiscale şi a memoriei fiscale se efectuează cu sigiliul fiscal înainte de livrarea aparatelor de către distribuitorii autorizaţi, în prezenţa organului fiscal teritorial la care aceştia sunt înregistraţi ca plătitori de impozite şi taxe. 

   (2) În cazul aparatelor de marcat electronice fiscale aduse în parametrii tehnici ai modelului avizat conform art. 110-114, sigilarea aparatului de marcat electronic fiscal şi a memoriei fiscale se face cu sigiliul fiscal sau, după caz, cu sigiliul de identificare a tehnicianului de service, în prezenţa organului fiscal în a cărui rază teritorială se instalează aparatul. 

   (3) La sigilare se întocmeşte, în două exemplare, un proces-verbal care se semnează de reprezentantul distribuitorului autorizat sau, după caz, al unităţii de service acreditate, precum şi de organul fiscal. 

   (4) Reprezentantul organului fiscal teritorial este obligat ca înainte de sigilare să verifice dacă pentru aparatele de marcat electronice fiscale a fost obţinut avizul de distribuţie şi de utilizare eliberat de comisie. 

   Art. 50. - (1) Sigiliul fiscal are amprenta de forma unei elipse cu axele de 8 mm şi 6 mm, cu inscripţia literelor M şi F, sub care sunt înscrise două caractere alfabetice reprezentând judeţul sau municipiul Bucureşti în care îşi are sediul distribuitorul autorizat şi două caractere numerice reprezentând numărul de ordine atribuit fiecărui sigiliu de către comisie. 

   (2) Sigiliul fiscal se păstrează de către distribuitorul autorizat. 

   (3) Înlăturarea sigiliului fiscal prevăzut la alin. (1) se efectuează numai de către tehnicianul unităţii de service acreditate de care aparţine utilizatorul aparatului, cu ocazia operaţiunilor de întreţinere sau de reparare a acestuia, cu obligaţia ca la finalizarea operaţiunilor respective acesta să aplice sigiliul de identificare prevăzut la alin. (4) şi să completeze cartea de intervenţii a aparatului. 

   (4) Sigiliul de identificare a tehnicianului de service are inscripţionat un simbol caracteristic al unităţii de service, constând în două caractere alfabetice şi trei caractere numerice, reprezentând numărul de identificare a tehnicianului de service, atribuite de către comisie. 

   (5) Numărul de identificare a tehnicianului de service se înscrie în legitimaţia acestuia, confecţionată de unitatea de service acreditată, conform modelului prevăzut la anexa nr. 3. 

   (6) Legitimaţiile tehnicienilor de service se prezintă, prin intermediul distribuitorilor autorizaţi, pentru înregistrare la comisie. 

   Art. 51. - (1) Sigiliile fiscale şi sigiliile de identificare a tehnicienilor de service sunt asigurate de către distribuitorii autorizaţi. 

   (2) Confecţionarea sigiliilor fiscale şi a sigiliilor de identificare a tehnicienilor de service se efectuează de către Regia Autonomă "Monetăria Statului", la comanda distribuitorilor autorizaţi, vizată de către secretarul comisiei. 

   Art. 52. - (1) Pierderea sau furtul sigiliilor de identificare ori a legitimaţiilor tehnicienilor de service se publică în Monitorul Oficial al României, Partea a III-a, şi se comunică în scris comisiei, în termen de maximum 10 zile de la data producerii evenimentului. 

   (2) Comunicarea prevăzută la alin. (1) va fi însoţită de copia documentului prin care se atestă efectuarea demersurilor de publicare în Monitorul Oficial al României, Partea a III-a, a pierderii sau furtului. 

   Art. 53. - (1) Pe lângă sigilarea fiscală efectuată în condiţiile prevăzute la art. 47-49, aparatele de marcat electronice fiscale destinate activităţii de taximetrie se sigilează şi cu: 

   a) sigiliul de protecţie a cablajului de conectare a aparatului; 

   b) sigiliul metrologic aplicat pe taximetru. 

   (2) Filiala judeţeană a Biroului Român de Metrologie Legală, prin reprezentantul său autorizat, verifică metrologic taximetrul şi aplică sigiliul de protecţie şi sigiliul metrologic după montarea acestuia pe taxi, eliberând buletinul de verificare metrologică. 

   (3) Unitatea de service acreditată instalează aparatele pe taxi, introduce, testează şi verifică programele de lucru necesare şi are dreptul să înlăture şi să aplice sigiliul de protecţie cu ocazia intervenţiilor asupra aparatului. 

   CAPITOLUL IV
  Documentele emise cu aparatele de marcat electronice fiscale.
Registrul special 

   SECŢIUNEA 1
  Bonul fiscal. Seria fiscală a aparatelor de marcat electronice fiscale 

   Art. 54. - (1) Bonul fiscal este documentul emis numai de aparatul de marcat electronic fiscal cu ocazia efectuării livrărilor de bunuri sau prestărilor de servicii şi cuprinde detalierea datelor referitoare la acestea, în funcţie de specificul activităţii desfăşurate. 

   (2) Tipărirea bonului fiscal se efectuează în următoarea structură: 

   a) antet; 

   b) conţinut; 

   c) parte finală. 

   (3) Pe bonurile fiscale emise cu aparatele de marcat electronice fiscale destinate activităţilor de comercializare a mărfurilor în regim de duty-free, în funcţie de tipul magazinului, se tipăreşte şi: 

   a) sintagma "DUTY-FREE EXPORT", în cazul magazinelor duty-free; 

   b) textul "Mărfuri numai pentru uzul reprezentanţelor diplomatice şi al personalului acestora", în limbile română şi engleză, în cazul magazinelor duty-free diplomatice. 

   Art. 55. - Antetul bonului fiscal cuprinde toate datele prevăzute la art. 33 pct. A lit. b) şi conţine minimum 18 caractere pe fiecare rând. 

   Art. 56. - (1) Conţinutul bonului fiscal, cu excepţia bonurilor fiscale emise cu aparatele de marcat electronice fiscale destinate activităţilor de schimb valutar şi de taximetrie, cuprinde: 

   a) data, ora şi minutul emiterii bonului fiscal; 

   b) numărul de ordine al acestuia, la nivelul zilei de lucru; 

   c) numele sau codul operatorului; 

   d) denumirea fiecărui bun livrat sau a serviciului prestat; 

   e) preţul sau tariful unitar; 

   f) cantitatea; 

   g) valoarea pe fiecare operaţiune, inclusiv taxa pe valoarea adăugată, cu indicarea cotei acesteia; 

   h) valoarea totală a bonului, inclusiv taxa pe valoarea adăugată; 

   i) valoarea totală a taxei pe valoarea adăugată pe cote ale acesteia, cu indicarea nivelului de cotă; 

   j) valoarea totală a operaţiunilor scutite de taxa pe valoarea adăugată; 

   k) valoarea altor taxe care nu se cuprind în baza de impozitare a taxei pe valoarea adăugată, dacă este cazul. 

   (2) În conţinutul bonurilor fiscale emise cu aparatele de marcat electronice fiscale destinate activităţii de schimb valutar se înscriu datele prevăzute la alin. (1) lit. a)-c), precum şi următoarele date: 

   a) datele de identificare a clientului, respectiv numele, prenumele, ţara, actul de identitate, rezident, nerezident; 

   b) suma încasată de la client; 

   c) cursul de schimb valutar; 

   d) comisionul practicat şi nivelul cotei de taxă pe valoarea adăugată; 

   e) suma plătită clientului; 

   f) valoarea taxei pe valoarea adăugată, cu indicarea nivelului de cotă a acesteia. 

   (3) În conţinutul bonurilor fiscale emise cu aparatele de marcat electronice fiscale destinate activităţii de taximetrie se înscriu datele prevăzute la alin. (1) lit. a)-c), precum şi următoarele date, pe fiecare set de tarife folosit: 

   a) numărul cursei; 

   b) numărul setului de tarif şi cota de taxă pe valoarea adăugată asociată; 

   c) tariful de pornire; 

   d) tariful pe km parcurs; 

   e) distanţa parcursă şi valoarea; 

   f) tariful pe oră/minut de staţionare; 

   g) durata staţionării şi valoarea; 

   h) tariful orar pentru încărcare/descărcare, dacă este cazul; 

   i) durata prestaţiei de încărcare/descărcare, dacă este cazul; 

   j) valoarea totală a serviciului; 

   k) valoarea totală a taxei pe valoarea adăugată, cu indicarea nivelului de cotă a acesteia. 

    Dacă în timpul unei călătorii se practică mai multe seturi de tarife, în finalul conţinutului bonului fiscal se calculează valoarea totală a călătoriei şi valoarea totală a taxei pe valoarea adăugată. 

   (4) În conţinutul bonurilor fiscale emise cu aparatele de marcat electronice fiscale destinate magazinelor duty-free se înscriu datele prevăzute la alin. (1) lit. a)-i), precum şi următoarele date: 

   a) datele de identificare a clientului, respectiv numele, prenumele, tipul şi numărul documentului de trecere a frontierei de stat; 

   b) numărul cursei, în cazul transportului aerian. 

   (5) În conţinutul bonurilor fiscale emise cu aparatele de marcat electronice fiscale destinate magazinelor duty-free diplomatice se înscriu datele prevăzute la alin. (1) lit. a)-i), precum şi următoarele date: 

   a) numărul bonului fiscal emis începând cu data de 1 ianuarie pentru fiecare an calendaristic; 

   b) numărul carnetului de identitate CD eliberat de Ministerul Afacerilor Externe, aferent clientului. 

   Art. 57. - Partea finală a bonului fiscal cuprinde logotipul şi seria fiscală a aparatului, iar în cazul când acesta operează în cadrul unui sistem de gestiune, numărul aparatului de marcat electronic fiscal. 

   Art. 58. - (1) Datele înscrise pe bonul fiscal trebuie să fie lizibile şi univoce. 

   (2) Tipărirea datei se face numai în ordinea următoare: ziua, luna, anul. 

   (3) Valorile se calculează cu minimum două zecimale. Valorile tipărite şi afişate se rotunjesc la întreg, dacă este cazul, conform următoarei reguli: 

   a) pentru valori mai mici de 0,50 de unităţi, rotunjire la întregul inferior; 

   b) pentru valori egale sau mai mari de 0,50 unităţi, rotunjire la întregul superior. 

   Art. 59. - (1) Logotipul şi seria fiscală servesc la identificarea fiscală a fiecărui aparat de marcat electronic fiscal. 

   (2) Logotipul este asocierea stilizată într-un singur semn grafic a literelor R şi L, realizată respectându-se raportul dimensional redat în anexa nr. 4 

   (3) Seria fiscală a aparatului este formată, după caz, din unul sau două caractere alfabetice, precum şi din 10 caractere numerice. Caracterele alfabetice ale seriei fiscale reprezintă denumirea prescurtată a municipiului Bucureşti şi, respectiv, a judeţului unde se instalează aparatul de marcat electronic fiscal. Primele 4 caractere numerice din seria fiscală a aparatului reprezintă numărul avizului de distribuţie şi de utilizare a aparatelor de marcat electronice fiscale. Următoarele 6 caractere reprezintă numărul de ordine din Registrul de evidenţă a aparatelor de marcat electronice fiscale instalate în judeţ sau în municipiul Bucureşti. 

   Art. 60. - (1) Direcţiile generale ale finanţelor publice judeţene şi a municipiului Bucureşti întocmesc Registrul de evidenţă a aparatelor de marcat electronice fiscale instalate în judeţ sau în municipiul Bucureşti, conform modelului prezentat în anexa nr. 5. 

   (2) Utilizatorii aparatelor de marcat electronice fiscale solicită direcţiei generale a finanţelor publice judeţene sau a municipiului Bucureşti, după caz, în a cărei rază se va instala aparatul, pe bază de cerere, conform modelului prezentat în anexa nr. 6, atribuirea numărului de ordine din registrul prevăzut la alin. (1). 

   (3) Direcţiile generale ale finanţelor publice au obligaţia ca, în termen de 5 zile de la data primirii cererii prevăzute la alin. (2), să comunice utilizatorului numărul de ordine atribuit pentru fiecare aparat. 

   (4) Utilizatorii care desfăşoară activităţi cu caracter ambulant solicită atribuirea numărului de ordine direcţiei generale a finanţelor publice în a cărei rază îşi au sediul social/domiciliul. 

   Art. 61. - (1) Cererea de atribuire a numărului de ordine din registrul prevăzut la art. 60 alin. (2) va fi însoţită de următoarele documente: 

   a) copia facturii şi a documentului de plată care atestă achiziţionarea aparatului de marcat electronic fiscal sau, după caz, copia contractului de leasing financiar încheiat cu clauza expresă privind asumarea obligaţiei părţilor că la expirarea contractului de leasing se transferă utilizatorului dreptul de proprietate asupra aparatului; 

   b) copia procesului-verbal de sigilare a memoriei fiscale şi a aparatului de marcat electronic fiscal; 

   c) copia procesului-verbal de aducere a aparatelor de marcat electronice fiscale la parametrii specifici tipului şi modelului de aparat avizat, pentru utilizatorii prevăzuţi la art. 110 şi la art. 114 alin. (1); 

   d) declaraţie pe propria răspundere privind adresa de la locul unde va fi instalat aparatul de marcat electronic fiscal, sau, după caz, declaraţie privind desfăşurarea activităţii în regim ambulant ori în regim de taxi. 

   (2) Direcţiile generale ale finanţelor publice pot solicita utilizatorilor şi alte documente necesare verificării modului de îndeplinire a condiţiilor pentru atribuirea numărului de ordine din Registrul aparatelor de marcat electronice fiscale instalate. 

   Art. 62. - (1) În cazul încetării activităţilor de livrări de bunuri şi prestări de servicii direct către populaţie, utilizatorii vor solicita în scris direcţiilor generale ale finanţelor publice judeţene sau a municipiului Bucureşti, după caz, anularea numărului de ordine atribuit din Registrul aparatelor de marcat electronice fiscale instalate, anexând la cerere documente probatoare ale motivelor încetării activităţii, respectiv închiderea punctului de lucru, înstrăinarea aparatului, lichidarea, fuziunea, divizarea sau altele, după caz, precum şi dovada predării memoriei fiscale la organul fiscal teritorial, potrivit prezentelor norme metodologice. 

   (2) Conform prevederilor alin. (1) se va proceda şi în cazul transferării unui aparat de marcat electronic fiscal instalat de la un punct de lucru la altul situat în judeţe diferite, ambele puncte de lucru aparţinând aceluiaşi utilizator. Pentru instalarea aparatului în cauză se urmează procedura prevăzută de prezentele norme metodologice. 

   (3) Prevederile alin. (1), cu excepţia celor referitoare la dovada predării memoriei fiscale, sunt aplicabile şi în cazul furtului sau distrugerii aparatului de marcat electronic fiscal instalat. Utilizatorii aflaţi în această situaţie sunt obligaţi să anunţe de îndată organele de poliţie şi să se doteze cu un nou aparat de marcat electronic fiscal, în termen de maximum 15 zile de la data producerii evenimentului. Pentru tranzacţiile efectuate în acest interval de timp utilizatorii aplică prevederile art. 6 alin. (2) şi ale art. 7. 

   SECŢIUNEA a 2-a
  Rola-jurnal 

   Art. 63. - (1) Rola-jurnal este documentul de control pe care se înscriu toate informaţiile din bonurile fiscale. 

   (2) Atunci când aparatul de marcat electronic fiscal este echipat cu un dispozitiv dublu de imprimare, rola-jurnal se tipăreşte concomitent cu rola client. 

   (3) Aparatele de marcat electronice fiscale echipate cu dispozitiv simplu de imprimare asigură tipărirea rolei-jurnal cu ajutorul jurnalului electronic înscris într-o memorie electronică tip EEPROM sau FLASH, care asigură stocarea a cel puţin 100 de bonuri fiscale. 

   (4) Rola-jurnal emisă cu jurnalul electronic trebuie să conţină: 

   a) antetul bonului fiscal; 

   b) conţinutul bonurilor fiscale emise; 

   c) partea finală a bonului fiscal. 

   (5) Datele înscrise pe rola-jurnal trebuie să se menţină lizibile pe perioada de arhivare prevăzută de ordonanţa de urgenţă. 

   SECŢIUNEA a 3-a
  Raportul Z. Registrul special 

   Art. 64. - (1) Raportul Z este documentul de finalizare a gestiunii pe termen scurt, respectiv zi de lucru, care conţine în mod detaliat date ce se vor înregistra în memoria fiscală ca date de sinteză pe termen lung, o dată cu emiterea acestui raport. Comanda de închidere zilnică a totalizatoarelor zilnice cu caracter fiscal este unică. 

   (2) În raportul Z, cu excepţia celui emis cu aparatele de marcat electronice fiscale destinate activităţilor de schimb valutar şi de taximetrie, se înscriu următoarele date: 

   a) antetul bonului fiscal; 

   b) numărul de ordine al raportului Z, care va fi numai crescător şi care se înregistrează în contorul Z; 

   c) data emiterii raportului Z, respectiv ora, ziua, luna şi anul; 

   d) numărul avariilor care determină ştergerea memoriei RAM şi ora producerii acestora. În cazul ştergerii memoriei RAM utilizatorul are obligaţia de a reintroduce datele înscrise pe rola-jurnal privind tranzacţiile efectuate de la ultima închidere zilnică până în momentul ştergerii memoriei RAM; 

   e) numărul bonurilor fiscale emise în ziua raportată; 

   f) logotipul şi seria fiscală ale aparatului; 

   g) valoarea totală zilnică a operaţiunilor şi totalul taxei pe valoarea adăugată; 

   h) valoarea totală zilnică a operaţiunilor şi taxa pe valoarea adăugată defalcată pe cote ale acesteia, cu indicarea nivelului de cotă; 

   i) valoarea totală zilnică a operaţiunilor scutite de taxa pe valoarea adăugată; 

   j) valoarea altor taxe care nu se cuprind în baza de impozitare a taxei pe valoarea adăugată. 

   (3) În cazul aparatelor de marcat electronice fiscale destinate activităţilor de taximetrie, în raportul Z se înscriu datele prevăzute la alin. (2) lit. a)-f), precum şi următoarele date: 

   a) pentru fiecare set de tarif, totalurile pe fiecare tarif, distanţa şi totalul sumei plătite de client; 

   b) numărul fiecărei curse efectuate; 

   c) parcursul total zilnic, în km; 

   d) parcursul total zilnic cu călători, în km; 

   e) valoarea totală zilnică încasată; 

   f) valoarea totală zilnică a taxei pe valoarea adăugată. 

    Dacă pe parcursul unei zile au activat pe autovehiculul-taxi în schimburi mai mulţi taximetrişti, elementele prevăzute la lit. b)-e) se înscriu în raportul Z şi pentru fiecare taximetrist. 

   (4) În cazul aparatelor de marcat electronice fiscale destinate activităţilor de schimb valutar, în raportul Z se înscriu datele prevăzute la alin. (2) lit. a)-f), precum şi următoarele date: 

   a) numărul bonurilor fiscale emise pentru operaţiunile de cumpărare, vânzare, anulare; 

   b) totalul zilnic al sumelor încasate din cumpărare de valută cu comision inclus; 

   c) totalul zilnic al sumelor încasate din vânzare de valută cu comision inclus; 

   d) totalul comisionului încasat din cumpărare şi vânzare de valută, precum şi cota de taxă pe valoarea adăugată; 

   e) totalul taxei pe valoarea adăugată; 

   f) totalul zilnic al sumelor încasate din cumpărare de valută fără comision inclus; 

   g) totalul zilnic al sumelor încasate din vânzare de valută fără comision inclus. 

   Art. 65. - (1) Utilizatorii sunt obligaţi să asigure arhivarea şi păstrarea registrului special prevăzut la art. 6 alin. (2) şi al raportului Z pe o perioadă de 10 ani. 

   (2) Datele înscrise în documentele menţionate la alin. (1) trebuie să rămână lizibile pe perioada de păstrare, utilizându-se consumabile care au garantată perioada de păstrare impusă. 

   (3) Registrul special şi raportul Z reprezintă documentele pe baza cărora se înregistrează veniturile din activitatea de comerţ şi prestări de servicii către populaţie în evidenţa contabilă a utilizatorului. 

   CAPITOLUL V
  Înlocuirea memoriei fiscale 

   Art. 66. - (1) În momentul constatării defectării sau umplerii memoriei fiscale utilizatorul este obligat să anunţe distribuitorul autorizat, unitatea de service acreditată, precum şi organul fiscal teritorial la care s-a depus declaraţia de instalare a aparatului prevăzută la art. 104 alin. (1). 

   (2) Distribuitorul autorizat şi unitatea de service acreditată au obligaţia să asigure, în termen de maximum 72 de ore de la anunţare, înlocuirea memoriei fiscale defecte sau umplute şi repunerea în funcţiune a aparatului de marcat electronic fiscal. 

   (3) Înlocuirea, sigilarea şi activarea memoriei fiscale se efectuează la locul de instalare a aparatului de către tehnicianul de service, în prezenţa reprezentantului organului fiscal teritorial prevăzut la alin. (1). 

   (4) Pentru a nu fi afectată perioada obligatorie de repunere în funcţiune a aparatului utilizatorul va solicita, în scris şi prin prezentare la sediul organului fiscal teritorial, participarea reprezentantului acestuia la înlocuirea memoriei fiscale. 

   (5) Operaţiunea de înlocuire a memoriei fiscale trebuie să fie înregistrată în cartea de intervenţii a aparatului de către tehnicianul de service şi confirmată de reprezentantul organului fiscal teritorial. 

   (6) De asemenea, în situaţia înlocuirii aparatului de marcat electronic fiscal în perioada de garanţie, memoria fiscală a aparatului înlocuit se predă reprezentantului organului fiscal teritorial conform prevederilor prezentelor norme metodologice, iar aparatul nou va fi instalat în termen de maximum 15 zile de la data înlocuirii celui defect. 

   (7) Pentru tranzacţiile efectuate în perioada de înlocuire a memoriei fiscale ori a aparatului utilizatorii aplică prevederile art. 6 alin. (2) şi ale art. 7. 

   Art. 67. - (1) La înlocuirea memoriei fiscale se va efectua citirea acesteia, iar rola pe care sunt înregistrate datele din memoria fiscală va fi preluată de reprezentantul organului fiscal prevăzut la art. 66 alin. (1), cu excepţia prevăzută la alin. (2). 

   (2) Atunci când natura defecţiunii nu permite citirea memoriei fiscale cu aparatul de marcat electronic fiscal, distribuitorii autorizaţi sunt obligaţi ca, în maximum 7 zile de la înlocuirea memoriei fiscale, să asigure citirea acesteia prin mijloace proprii. 

   (3) În cazul şi în intervalul de timp prevăzute la alin. (2) utilizatorii sunt obligaţi să predea organului fiscal teritorial memoria fiscală şi rola pe care sunt înregistrate datele din aceasta. 

   Art. 68. - (1) Reprezentantul organului fiscal teritorial prevăzut la art. 66 alin. (1) preia memoria fiscală înlocuită şi rola pe care sunt înregistrate datele din aceasta, pe baza unui proces-verbal în care se consemnează datele necesare identificării utilizatorului şi a aparatului de marcat electronic fiscal, precum şi motivul predării memoriei, respectiv umplere, defectare sau altele, după caz. 

   (2) Procesul-verbal prevăzut la alin. (1) se întocmeşte în 4 exemplare şi se semnează de către reprezentantul organului fiscal, de utilizator şi de tehnicianul de service. 

   (3) Originalul procesului-verbal se preia de către reprezentantul organului fiscal teritorial, o copie revine utilizatorului şi două copii vor fi preluate de către tehnicianul de service, dintre care una se transmite distribuitorului autorizat prin grija unităţii de service acreditate. 

   (4) Procesul-verbal prevăzut la alin. (1) şi rola pe care sunt înregistrate datele din memoria fiscală se păstrează la organul fiscal teritorial la care utilizatorul este înregistrat ca plătitor de impozite şi taxe o perioadă de 10 ani. 

   (5) În cazul utilizatorilor care au puncte de lucru situate în alte localităţi/sectoare ale municipiului Bucureşti decât cea/cel în care îşi au sediul social, organul fiscal prevăzut la art. 66 alin. (1) procedează la predarea procesului-verbal prevăzut la alin. (1), a memoriei fiscale şi a rolei pe care sunt înregistrate datele din aceasta la organul fiscal la care utilizatorul este înregistrat ca plătitor de impozite şi taxe. 

   (6) Organul fiscal teritorial la care utilizatorul este înregistrat ca plătitor de impozite şi taxe predă memoria fiscală înlocuită direcţiei generale a finanţelor publice judeţene sau a municipiului Bucureşti, pe bază de proces-verbal de predare-primire, în vederea păstrării. 

   Art. 69. - (1) Direcţiile generale ale finanţelor publice judeţene şi a municipiului Bucureşti sunt obligate să organizeze şi să asigure păstrarea şi arhivarea memoriilor fiscale o perioadă de minimum 10 ani. 

   (2) Evidenţa primirii memoriilor fiscale predate se ţine într-un registru de evidenţă, întocmit conform anexei nr. 7, care conţine numărul de ordine, numărul şi data procesului-verbal de predare-primire a memoriei fiscale, motivele predării memoriei, seria fiscală a aparatului şi datele de identificare a utilizatorului. 

   (3) Pe fiecare memorie fiscală primită spre păstrare va fi aplicată o etichetă cuprinzând numărul de ordine din registrul de evidenţă a acestora şi datele de identificare a utilizatorului. 

   (4) Memoriile fiscale vor fi arhivate pe ani, în funcţie de numărul de ordine din registrul de evidenţă. 

   Art. 70. - Dispoziţiile privind citirea şi predarea memoriei fiscale prevăzute de prezentele norme metodologice se aplică şi în cazul în care aparatele de marcat electronice fiscale urmează a fi înstrăinate, confiscate potrivit legii sau preluate spre valorificare de societăţile comerciale bancare ca urmare a neachitării împrumutului contractat pentru achiziţionarea acestor aparate, precum şi în cazul încetării activităţii utilizatorului. 

   Art. 71. - Nu este obligatorie înlocuirea memoriei fiscale a aparatelor de marcat electronice fiscale instalate, aceasta putând fi utilizată până la umplere, în următoarele cazuri: 

   a) la schimbarea atributului fiscal al codului unic de înregistrare/codului fiscal al utilizatorului; 

   b) la schimbarea formei de constituire a societăţii comerciale fără modificarea denumirii acesteia; 

   c) la mutarea unui punct de lucru aparţinând utilizatorului de la un stand la altul, în cadrul unui complex comercial situat la aceeaşi adresă. 

   CAPITOLUL VI
  Consumabilele şi piesele de schimb destinate aparatelor
de marcat electronice fiscale 

   Art. 72. - (1) Consumabilele destinate aparatelor de marcat electronice fiscale trebuie să asigure menţinerea lizibilităţii datelor pe perioada de arhivare prevăzută de ordonanţa de urgenţă. 

   (2) Utilizatorii sunt obligaţi să achiziţioneze consumabile pentru aparate de marcat electronice fiscale numai de la distribuitorul autorizat sau de la unitatea acreditată de acesta, de la care a cumpărat aparatul. 

   (3) Consumabilele destinate aparatelor de marcat electronice fiscale vor fi personalizate prin inscripţionarea acestora cu datele necesare identificării distribuitorului autorizat, astfel cum acesta este definit la art. 5 alin. (1). Efectuarea de publicitate pe documentele emise cu aparatele de marcat electronice fiscale, care împiedică personalizarea rolelor de hârtie cu datele distribuitorului autorizat, este interzisă. 

   (4) Comercializarea de consumabile destinate aparatelor de marcat electronice fiscale de către alţi agenţi economici decât distribuitorii autorizaţi şi unităţile acreditate de aceştia este interzisă. 

   (5) Unităţile acreditate sunt obligate să achiziţioneze consumabile, precum şi piese de schimb şi subansambluri numai de la distribuitorul autorizat care le-a acreditat. În cazul epuizării temporare a stocurilor distribuitorului autorizat şi cu acordul scris al acestuia, o unitate acreditată se poate aproviziona cu consumabile, piese de schimb şi subansambluri de la o altă unitate acreditată inclusă în reţeaua aceluiaşi distribuitor autorizat. 

   Art. 73. - Producătorii rolelor de hârtie destinate aparatelor de marcat electronice fiscale şi distribuitorii autorizaţi răspund în condiţiile legii pentru calitatea hârtiei furnizate utilizatorilor. 

   CAPITOLUL VII
  Predarea raportului memoriei fiscale 

   Art. 74. - (1) Utilizatorii au obligaţia ca lunar, o dată cu Declaraţia privind obligaţiile de plată la bugetul de stat, să predea organului fiscal teritorial raportul memoriei fiscale pe perioada de raportare. 

   (2) Utilizatorii persoane juridice, plătitori de impozit pe veniturile din salarii, care au puncte de lucru stabile înregistrate fiscal potrivit legii, depun raportul memoriei fiscale, o dată cu Declaraţia privind obligaţiile de plată la bugetul de stat, la organele fiscale în a căror rază teritorială se află punctele de lucru. 

   (3) Alţi utilizatori decât cei prevăzuţi la alin. (2) depun lunar raportul memoriei fiscale pentru toate aparatele de marcat electronice fiscale instalate la sediu şi/sau punctele de lucru înfiinţate şi declarate potrivit legii, la organele fiscale la care sunt înregistraţi ca plătitori de impozite şi taxe. 

   (4) Agenţii economici care nu intră sub incidenţa ordonanţei de urgenţă depun o dată cu Declaraţia privind obligaţiile de plată la bugetul de stat o declaraţie pe propria răspundere privind inexistenţa obligaţiei lor de a utiliza aparate de marcat electronice fiscale. 

   (5) În cazul nedepunerii rapoartelor lunare ale memoriilor fiscale, precum şi în cazul în care agenţii economici depun declaraţii pe propria răspundere privind inexistenţa obligaţiei lor de a utiliza aparate de marcat electronice fiscale, organele fiscale vor lua operativ măsuri de verificare a modului de respectare a prevederilor ordonanţei de urgenţă de către agenţii economici în cauză. 

   (6) Pentru punctele de lucru aparţinând agenţilor economici prevăzuţi la alin. (3), situate în alte localităţi/sectoare ale municipiului Bucureşti decât cea/cel în care se află sediul agentului economic, verificarea se face de organul fiscal teritorial în a cărui rază se află punctul de lucru, la sesizarea organului fiscal la care agentul economic este înregistrat ca plătitor de impozite şi taxe. 

   CAPITOLUL VIII
  Comisia de avizare a distribuţiei şi utilizării aparatelor
de marcat electronice fiscale 

   Art. 75. - (1) Comisia prevăzută la art. 5 alin. (1) din ordonanţa de urgenţă este formată din 7 membri şi un secretar, după cum urmează: 

   a) preşedinte - reprezentant al Ministerului Finanţelor Publice, secretar de stat; 

   b) vicepreşedinte - reprezentant al Ministerului Industriei şi Resurselor; 

   c) membri - 2 reprezentanţi ai direcţiei de specialitate din cadrul Ministerului Finanţelor Publice; 

   d) membru - reprezentant al direcţiei de specialitate din cadrul Ministerului Industriei şi Resurselor; 

   e) membru - reprezentant al Ministerului Finanţelor Publice, Garda Financiară Centrală; 

   f) membru - reprezentant al Autorităţii Naţionale pentru Protecţia Consumatorului; 

   g) secretar - reprezentant al direcţiei de specialitate din cadrul Ministerului Finanţelor Publice. 

   (2) Comisia îşi desfăşoară activitatea la sediul Ministerului Finanţelor Publice. 

   (3) Numirea membrilor comisiei se efectuează prin ordine ale ministrului finanţelor publice, ministrului industriei şi resurselor şi, respectiv, prin ordin al preşedintelui Autorităţii Naţionale pentru Protecţia Consumatorului. 

   (4) În scopul îndeplinirii de către comisie a atribuţiilor prevăzute de prezentele norme metodologice funcţionează în cadrul direcţiei de specialitate din cadrul Ministerului Finanţelor Publice un secretariat tehnic. 

   Art. 76. - Atribuţiile comisiei sunt următoarele: 

   a) analizează documentele depuse de agenţii economici, în scopul verificării îndeplinirii condiţiilor impuse de ordonanţa de urgenţă şi de prezentele norme metodologice; 

   b) emite avizul privind distribuirea şi utilizarea aparatelor de marcat electronice fiscale, conform modelului prezentat în anexa nr. 8; 

   c) stabileşte elementele necesare pentru realizarea sigiliilor fiscale şi a celor de identificare a tehnicienilor de service; 

   d) înregistrează legitimaţiile tehnicienilor de service din unităţile de service acreditate; 

   e) formulează propuneri privind perfecţionarea cadrului legislativ existent în domeniu; 

   f) informează conducerile instituţiilor reprezentate în comisie despre problemele apărute în activitatea de avizare; 

   g) retrage dreptul de distribuţie şi comercializare a aparatelor, obţinut în baza avizelor privind distribuţia şi utilizarea aparatelor de marcat electronice fiscale, distribuitorilor care nu respectă condiţiile care au stat la baza acordării acestor avize; 

   h) acreditează unităţile de comercializare şi/sau de service, altele decât cele pentru care distribuitorul autorizat a obţinut acreditarea în momentul eliberării avizului; 

   i) retrage acreditarea unităţilor de comercializare şi/sau de service pentru care distribuitorul autorizat a reziliat contractele încheiate; 

   j) transmite spre publicare în Monitorul Oficial al României, Partea I, lista cuprinzând distribuitorii autorizaţi şi tipurile şi modelele de aparate de marcat electronice fiscale avizate, precum şi lista distribuitorilor autorizaţi cărora li s-a retras dreptul de distribuţie şi comercializare a acestor aparate. 

   Art. 77. - Membrii comisiei au următoarele atribuţii şi competenţe: 

   A. preşedintele comisiei: 

   a) coordonează activitatea comisiei; 

   b) reprezintă comisia în relaţiile cu terţii; 

   c) semnează avizele eliberate de comisie, pe baza proceselor-verbale încheiate în şedinţele de lucru, alte acte emise de comisie, precum şi circularele emise de Ministerul Finanţelor Publice în vederea aplicării deciziilor comisiei; 

   d) propune ordinea de zi a şedinţei de lucru şi temele de lucru ale comisiei între şedinţe; 

   e) se pronunţă prin vot asupra problemelor în legătură cu care comisia trebuie să ia hotărâri; 

   B. vicepreşedintele comisiei: 

   a) participă la şedinţele de lucru ale comisiei; 

   b) suplineşte pe preşedinte şi îi preia atribuţiile în lipsa acestuia; 

   c) se pronunţă prin vot asupra problemelor în legătură cu care comisia trebuie să ia hotărâri; 

   C. membrii: 

   a) participă la dezbaterile din cadrul şedinţelor de lucru; 

   b) se pronunţă prin vot asupra problemelor în legătură cu care comisia trebuie să ia hotărâri; 

   D. secretarul: 

   a) contrasemnează avizele emise de comisie; 

   b) convoacă comisia în şedinţe de lucru; 

   c) pregăteşte documentaţia de avizare şi orice alte materiale pe care le prezintă în şedinţele de lucru. 

   Art. 78. - (1) Comisia se întruneşte la sediul Ministerului Finanţelor Publice lunar sau ori de câte ori este necesar, la solicitarea preşedintelui acesteia. 

   (2) Hotărârile comisiei se iau cu votul majorităţii simple din numărul total al membrilor comisiei, în şedinţele de lucru, la care este obligatorie prezenţa preşedintelui sau a vicepreşedintelui şi a secretarului. 

   (3) În cadrul fiecărei şedinţe de lucru se încheie un proces-verbal, semnat de către toţi membrii prezenţi ai comisiei, în care se consemnează dezbaterile şi deciziile adoptate. 

   CAPITOLUL IX
  Avizul privind distribuirea şi utilizarea aparatelor
de marcat electronice fiscale 


   Art. 79. - (1) Pot solicita eliberarea avizului privind distribuirea şi utilizarea aparatelor de marcat electronice fiscale agenţii economici care îndeplinesc următoarele condiţii: 

   a) deţin avizul tehnic favorabil privind caracteristicile tehnice ale modelului aparatului de marcat electronic fiscal prevăzut în anexa nr. 9, eliberat de persoana juridică notificată în acest sens de Ministerul Industriei şi Resurselor; 

   b) au prevăzută în obiectul lor de activitate comercializarea cu ridicata şi cu amănuntul a aparatelor de marcat electronice fiscale şi a tehnicii de calcul - cod CAEN 5184/5186 şi 5248; 

   c) nu au datorii fiscale restante la bugetul de stat; 

   d) asigură în judeţele şi în municipiul Bucureşti, în care distribuie aparate de marcat electronice fiscale, asistenţa tehnică şi întreţinerea aparatelor prin cel puţin două unităţi specializate de service; 

   e) asigură piesele de schimb pentru perioada de garanţie şi postgaranţie pe perioada normală de funcţionare a aparatelor de marcat electronice fiscale, conform Legii nr. 15/1994 privind amortizarea capitalului imobilizat în active corporale şi necorporale, republicată, cu modificările şi completările ulterioare; 

   f) asigură materialele consumabile care corespund prevederilor ordonanţei de urgenţă şi prezentelor norme metodologice. 

   (2) Pe lângă condiţiile prevăzute la alin. (1), agenţii economici care solicită eliberarea avizului privind distribuirea şi utilizarea aparatelor de marcat electronice fiscale destinate activităţii de taximetrie trebuie să aibă cel puţin o unitate acreditată pentru comercializare în judeţele şi în municipiul Bucureşti, în care distribuie astfel de aparate. 

   (3) Condiţia prevăzută la alin. (1) lit. b) referitoare la comercializarea cu amănuntul a aparatelor de marcat electronice fiscale, precum şi condiţia prevăzută la alin. (1) lit. c) sunt obligatorii şi în cazul unităţilor propuse la acreditare pentru comercializare. 

   Art. 80. - Agenţii economici care solicită emiterea avizului tehnic prevăzut la art. 79 alin. (1) lit. a) trebuie să depună la persoana juridică notificată în acest sens de către Ministerul Industriei şi Resurselor următoarele: 

   a) cererea prin care solicită eliberarea avizului tehnic; 

   b) un aparat, ca model de referinţă, pentru efectuarea testelor şi o memorie fiscală goală, accesibilă; 

   c) manualele de utilizare, programare şi documentaţia de service, în original, precum şi manualul de utilizare în limba română, pentru aparatele de marcat electronice fiscale, provenite din import; 

   d) rapoartele de testare privind rezistenţa la condiţiile de mediu, obţinute de producător la certificarea aparatului de marcat electronic fiscal, traduse în limba română, în cazul celor provenite din import; 

   e) copia certificatului aprobării de model al taximetrului inclus în aparatul de marcat electronic fiscal destinat activităţii de taximetrie, emis de Biroul Român de Metrologie Legală. 

   Art. 81. - Persoana juridică notificată de Ministerul Industriei şi Resurselor să elibereze avizul tehnic privind caracteristicile tehnice ale modelului aparatului de marcat electronic fiscal va verifica şi/sau va testa: 

   a) îndeplinirea funcţiilor şi condiţiilor tehnice prevăzute de prezentele norme metodologice, cu excepţia celor prevăzute la art. 23 lit. b), c) şi e) şi la art. 33 pct. A lit. f) pentru care verificarea se asigură de Biroul Român de Metrologie Legală; 

   b) îndeplinirea cerinţelor generale prevăzute la art. 82; 

   c) programarea aparatului de marcat electronic fiscal; 

   d) funcţiile obligatorii; 

   e) imposibilitatea accesului la funcţiile interzise, cu excepţia celei prevăzute la art. 35 lit. a) pentru care verificarea se asigură de Biroul Român de Metrologie Legală; 

   f) memoria fiscală; 

   g) funcţionarea în cadrul unui sistem de gestiune, dacă este cazul; 

   h) inaccesibilitatea la componentele aparatului de marcat electronic fiscal şi programul de operare; 

   i) posibilitatea ieşirii din situaţiile de pană. 

   Art. 82. - (1) Cerinţele generale pentru aparatele de marcat electronice fiscale sunt: 

   a) semnalizarea cuplării de alimentare pe documente, dacă a apărut o întrerupere de tensiune în cursul emiterii acestora; 

   b) asigurarea continuităţii memoriei de date şi a ceasului de timp real, precum şi a reluării operaţiunilor întrerupte de căderi de tensiune şi a finalizării corecte a acestora; 

   c) tensiune de alimentare corespunzătoare. 

    Aparatul de marcat electronic fiscal trebuie să fie adaptat pentru alimentarea cu energie electrică din reţeaua de curent alternativ cu o frecvenţă nominală de 50 Hz şi cu o tensiune nominală de 220 V. 

    Aparatele portabile prevăzute cu alimentare de la baterii sau acumulatori trebuie să asigure o autonomie funcţională de cel puţin 24 de ore. 

    Aparatele de marcat electronice fiscale destinate activităţii de taximetrie utilizează bateria autovehiculului care trebuie să asigure o tensiune de alimentare de 9 Vcc-12 Vcc; 

   d) rezistenţa la condiţiile de mediu. 

   (2) Rapoartele de testare privind parametrii de funcţionare trebuie să ateste operarea corectă şi sigură a aparatului în următoarele condiţii: 

   a) temperatura mediului înconjurător cuprinsă între +5▫C şi +40▫C, cu excepţia aparatelor portabile şi a celor destinate activităţii de taximetrie, care trebuie să funcţioneze la temperaturi cuprinse între -10▫C şi +40▫C şi, respectiv, între -30▫C şi +55▫C; 

   b) umiditatea relativă a aerului fără condens între 40-80%. 

   Art. 83. - Testarea programării aparatului de marcat electronic fiscal constă în programarea parametrilor, în listarea documentelor şi în verificarea respectării prevederilor prezentelor norme metodologice. 

   Art. 84. - Testarea funcţiilor obligatorii se efectuează prin apelarea funcţiilor obligatorii prevăzute la art. 33 şi prin verificarea rezultatelor obţinute. 

   Art. 85. - Programul aparatului de marcat electronic fiscal corespunde cerinţelor, dacă îndeplineşte condiţiile prevăzute la art. 24-29, şi nu permite accesul la funcţiile interzise. 

   Art. 86. - Testarea memoriei fiscale constă în activarea acesteia şi în efectuarea programului de înregistrare, pe baza instrucţiunilor de folosire a aparatului de marcat electronic fiscal. 

    Se verifică rezultatele înregistrărilor cu prevederile prezentelor norme metodologice şi se fac încercări de schimbare a înregistrărilor din memoria fiscală sau de ştergere a acestora. 

    Memoria fiscală va corespunde numai dacă satisface prevederile referitoare la securitatea datelor înregistrate. 

   Art. 87. - (1) Testarea operării în cadrul unui sistem de gestiune se efectuează prin simularea funcţionării terminalului aparatului de marcat electronic fiscal într-o configuraţie identică cu cea prevăzută pentru utilizarea tipului respectiv, prin verificarea programului de operare a sistemului care trebuie să corespundă cerinţelor unei case de marcat electronice fiscale şi prin listarea documentelor în concordanţă cu prevederile ordonanţei de urgenţă. 

   (2) Modulul fiscal al terminalului aparatului de marcat electronic fiscal trebuie să fie instalat astfel încât să nu permită accesul la el fără înlăturarea sigiliului. 

   (3) Setul integral de comenzi al interfeţelor de comunicaţie trebuie specificat detaliat. El nu trebuie să permită comenzi care ar necesita cooperarea cu modulul fiscal fără a coopera cu acesta şi afectarea datelor înregistrate în modulul fiscal în alt mod decât prin procedurile normale de lucru. Trebuie asigurată autonomia de funcţionare a terminalului aparatului de marcat electronic fiscal pentru realizarea funcţiilor obligatorii. 

   Art. 88. - Verificarea posibilităţilor de înlăturare a situaţiilor de pană constă în provocarea unor situaţii de întrerupere a funcţionării aparatului de marcat electronic fiscal şi de blocare a operării acestuia, conform prevederilor art. 38 alin. (1) şi alin. (2) lit. b), precum şi în urmărirea comportării aparatului, în sensul neafectării datelor stocate şi asigurării continuităţii înregistrărilor. 

   Art. 89. - (1) După efectuarea testelor şi a verificărilor, dacă aparatul de marcat electronic fiscal corespunde tuturor cerinţelor, se eliberează avizul tehnic privind caracteristicile tehnice ale modelului aparatului de marcat electronic fiscal. 

   (2) Avizul tehnic favorabil prevăzut la alin. (1) va fi emis în termen de maximum 5 zile de la data finalizării testelor care atestă îndeplinirea condiţiilor prevăzute la art. 80-88. 

   (3) O copie a avizului tehnic, certificată pentru conformitate de către persoana juridică notificată de Ministerul Industriei şi Resurselor, va fi transmisă prin grija acesteia comisiei, în termen de 3 zile de la data emiterii avizului tehnic. 

   (4) Modelul aparatului de marcat electronic fiscal avizat tehnic va fi înseriat de către persoana juridică notificată de Ministerul Industriei şi Resurselor, care aplică o etichetă ce cuprinde numărul seriei, data şi numărul avizului tehnic. Eticheta este asigurată de către persoana juridică notificată şi va fi aplicată astfel încât să nu poată fi înlocuită. 

   Art. 90. - În vederea obţinerii avizului privind distribuirea şi utilizarea aparatelor de marcat electronice fiscale, agenţii economici care au obţinut avizul tehnic favorabil prevăzut la art. 79 alin. (1) lit. a) prezintă comisiei următoarele documente: 

   a) cererea prin care solicită eliberarea avizului privind distribuirea şi utilizarea aparatelor de marcat electronice fiscale, care trebuie să conţină datele de identificare a distribuitorului, tipul aparatului şi denumirea comercială a acestuia, numărul şi data avizului tehnic, datele de identificare a producătorului rolelor de hârtie destinate aparatului respectiv, cu care s-a încheiat contract ferm de livrare; prezentarea tabelară, pe judeţe, a reţelei de distribuţie şi service, care va cuprinde denumirea, adresa sediului social, codul fiscal/codul unic de înregistrare, numărul de telefon şi de fax ale unităţii incluse în reţea, tipul activităţii desfăşurate, lista tehnicienilor de service şi, după caz, elementele de identificare a tehnicienilor de service, precum şi numărul şi data avizului cu care a fost acreditată unitatea; 

   b) declaraţia de conformitate emisă de producătorul hârtiei destinate aparatului respectiv, care atestă îndeplinirea condiţiilor de menţinere a lizibilităţii datelor pe perioada de arhivare impusă de ordonanţa de urgenţă, tradusă şi legalizată, în cazul hârtiei din import, însoţită de o mostră de referinţă a rolei de hârtie, certificată de producătorul acesteia şi personalizată cu datele de identificare a distribuitorului autorizat; 

   c) copiile certificatelor de înmatriculare şi de înregistrare fiscală sau, după caz, copia certificatului de înregistrare conţinând codul unic de înregistrare - pentru distribuitor şi pentru unităţile propuse pentru acreditare; 

   d) copia actului constitutiv al societăţii comerciale - pentru distribuitor şi pentru unităţile propuse pentru acreditare; 

   e) originalul adeverinţei eliberate de organul fiscal teritorial, din care să rezulte că agentul economic nu are datorii fiscale restante la bugetul de stat - pentru distribuitor şi pentru unităţile propuse la acreditare pentru comercializare, dacă este cazul. 

    Nu se consideră obligaţii fiscale restante la bugetul de stat sumele pentru care agenţii economici au obţinut înlesnire la plată potrivit legii, precum şi sumele stabilite în urma controalelor efectuate de organele fiscale şi care se află în diferite stadii de contestare sau judecată; 

   f) copiile contractelor ferme încheiate între distribuitor şi unităţile pentru care se propune acreditarea pentru comercializare şi/sau service, cu clauza expresă privind judeţele în care se vor desfăşura aceste activităţi; 

   g) fişa de personal, semnată şi ştampilată de unitatea de service, pentru fiecare tehnician de service angajat cu contract individual de muncă, pentru care se solicită acreditarea, care cuprinde: numele şi prenumele, domiciliul, seria şi numărul documentului de identitate, studiile, specialitatea, vechimea în specialitate; copia documentului care atestă absolvirea unei forme de învăţământ cu profil tehnic, eliberat de o unitate sau instituţie din sistemul naţional de învăţământ; 

   h) certificatul de cazier judiciar pentru tehnicienii de service, în original sau, după caz, copie legalizată, atunci când în cadrul termenului de valabilitate a acestuia se solicită acreditarea tehnicianului respectiv pentru efectuarea de service la mai multe tipuri de aparate de marcat electronice fiscale; 

   i) copia autorizaţiei de fabricaţie sau de import de taximetre, emisă de Biroul Român de Metrologie Legală - pentru distribuitorii de aparate de marcat electronice fiscale destinate activităţii de taximetrie; 

   j) copiile autorizaţiilor pentru activităţile de comercializare şi, respectiv, de reparare a taximetrelor, emise de Biroul Român de Metrologie Legală - pentru unităţile propuse la acreditare pentru comercializare şi/sau service de aparate de marcat electronice fiscale destinate activităţii de taximetrie. 

   Art. 91. - În cazul în care distribuitorii autorizaţi pentru distribuţia şi utilizarea unor aparate de marcat electronice fiscale solicită eliberarea avizului pentru alte tipuri şi modele de aparate la care comercializarea şi service-ul vor fi asigurate prin agenţi economici incluşi în reţeaua proprie de distribuţie şi service, aceştia depun documentele prevăzute la art. 90 lit. a), b), e), f), h) şi, după caz, lit. i) şi j), precum şi: 

   a) un document datat, emis sub semnătura şi ştampila unităţilor acreditate anterior, din care să rezulte denumirea, adresa sediului social, codul fiscal sau, după caz, codul unic de înregistrare, numărul de telefon/fax, lista tehnicienilor de service acreditaţi care vor efectua service la noul tip de aparat şi elementele de identificare a acestora; 

   b) copii xerox de pe legitimaţiile tehnicienilor de service înregistrate la comisie. 

   Art. 92. - În situaţia în care, ulterior eliberării avizului, distribuitorii autorizaţi solicită extinderea reţelei de distribuţie şi service prin includerea unor unităţi acreditate anterior de către alţi distribuitori autorizaţi, aceştia depun pentru respectivele unităţi documentele prevăzute la art. 90 lit. e), f), h) şi, după caz, lit. j), precum şi la art. 91 lit. a) şi b). 

   Art. 93. - (1) Comisia analizează cererile depuse şi, în termen de 30 de zile de la data depunerii documentaţiei complete, se pronunţă asupra aprobării sau respingerii solicitării. 

   (2) Hotărârea comisiei este adusă la cunoştinţă solicitantului. 

   (3) Avizul privind distribuirea şi utilizarea aparatelor de marcat electronice fiscale se eliberează numai după confecţionarea sigiliilor fiscale şi a sigiliilor de identificare a tehnicienilor de service şi înregistrarea la comisie a legitimaţiilor acestora. 

   Art. 94. - (1) Avizul privind distribuirea şi utilizarea aparatelor de marcat electronice fiscale este valabil o perioadă de un an începând cu data eliberării, cu posibilitatea reconfirmării anuale a acestuia. 

   (2) Până la expirarea perioadei de valabilitate a avizului, distribuitorii autorizaţi pot solicita reconfirmarea acestuia prezentând documentele prevăzute la art. 90 lit. e), f), h) şi, după caz, lit. i) şi j), precum şi la art. 91 lit. a). 

   (3) Nesolicitarea reconfirmării avizului de distribuire şi utilizare ori respingerea de către comisie a acesteia atrage retragerea dreptului de distribuţie şi comercializare a aparatelor obţinut în baza avizului respectiv. 

   Art. 95. - (1) Agenţii economici care până la data intrării în vigoare a prezentelor norme metodologice au obţinut avizul privind distribuirea şi utilizarea aparatelor de marcat electronice fiscale vor solicita, în termen de 18 luni de la această dată, reconfirmarea avizului conform graficului prevăzut la alin. (2), în caz contrar dreptul de distribuţie şi comercializare a aparatelor obţinut în baza avizului respectiv considerându-se ca fiind retras de drept de la data expirării termenului stabilit prin grafic. 

   (2) Solicitarea reconfirmării avizului prevăzut la alin. (1) se va face eşalonat, prin prezentarea documentelor prevăzute la art. 90 lit. b) şi la art. 94 alin. (2), conform graficului stabilit prin decizie a comisiei. 

   (3) Prin grija secretariatului comisiei, decizia prevăzută la alin. (2) va fi adusă de îndată la cunoştinţă fiecărui distribuitor autorizat şi va fi publicată în Monitorul Oficial al României, Partea I, în termen de 60 de zile de la data intrării în vigoare a prezentelor norme metodologice. 

   Art. 96. - (1) Solicitarea reconfirmării avizului se face prin includerea în reţeaua de distribuţie şi/sau de service a tuturor unităţilor cu care sunt încheiate contracte ferme în derulare, astfel cum acestea au fost acreditate prin avizul de bază şi/sau suplimentele ulterioare ale acestuia obţinute până la data solicitării reconfirmării avizului, şi cu respectarea condiţiei prevăzute la art. 79 alin. (1) lit. d). 

   (2) Ulterior reconfirmării avizului, acesta poate fi modificat numai în sensul retragerii acreditării unor unităţi ori includerii în reţeaua de distribuţie şi/sau de service a unor noi unităţi. 

   Art. 97. - În cazul nereconfirmării de către comisie a acreditării unei unităţi de service, precum şi în cazul retragerii acreditării unei astfel de unităţi la solicitarea distribuitorului autorizat, acesta este obligat să asigure prin intermediul tehnicienilor de service proprii sau prin alte unităţi de service din reţeaua proprie preluarea în service a tuturor aparatelor de marcat electronice fiscale la care service-ul a fost asigurat de unitatea a cărei acreditare a fost respinsă sau retrasă. 

   Art. 98. - Distribuitorul autorizat are obligaţia să păstreze ca model de referinţă aparatul de marcat electronic fiscal care a fost supus verificării în vederea obţinerii avizului tehnic prevăzut la art. 79 alin. (1) lit. a) şi să îl prezinte comisiei, la solicitarea acesteia, ori de câte ori este necesar. 

   Art. 99. - Distribuitorul autorizat este obligat să anunţe comisia, în termen de 10 zile, despre orice modificare intervenită în reţeaua de comercializare sau de service. 

   Art. 100. - În cazul distribuirii de aparate de marcat electronice fiscale cu modificări de structură, software sau cu parametri tehnici diferiţi faţă de modelul aparatului de marcat electronic fiscal avizat, este necesară o nouă avizare în condiţiile prevăzute de prezentele norme metodologice. 

   CAPITOLUL X
  Alte obligaţii ale distribuitorilor autorizaţi, ale unităţilor
acreditate şi ale utilizatorilor 

   Art. 101. - Pe lângă celelalte obligaţii prevăzute de prezentele norme metodologice, după obţinerea avizului privind distribuirea şi utilizarea aparatelor de marcat electronice fiscale, distribuitorul autorizat trebuie: 

   a) să livreze numai aparate de marcat electronice fiscale conforme cu modelul avizat; 

   b) să emită certificate de garanţie pentru aparatele de marcat electronice fiscale distribuite; 

   c) să asigure suportul hard/soft necesar, în cazul în care aparatul de marcat electronic fiscal urmează să fie integrat ca parte a unui sistem de gestiune, iar prin personalul din reţeaua de service acreditată să verifice integrarea corectă a aparatului în sistem; 

   d) să notifice în scris secretariatului tehnic al comisiei, cu minimum 30 de zile înainte de încheierea contractului, intenţia achiziţionării rolelor de hârtie de la un alt producător decât cel indicat în cererea de eliberare a avizului privind distribuirea şi utilizarea aparatelor de marcat electronice fiscale. Notificarea va fi însoţită de declaraţia de conformitate şi de mostra de referinţă prevăzute la art. 90 lit. b); 

   e) să furnizeze, la cererea organelor de control şi a comisiei, toate informaţiile privitoare la activităţile de comercializare şi service pentru aceste aparate. 

   Art. 102. - (1) Distribuitorul autorizat are obligaţia să furnizeze o dată cu aparatul de marcat electronic fiscal şi manualul de utilizare în limba română, precum şi cartea de intervenţii prevăzute la art. 5 alin. (3) din ordonanţa de urgenţă. 

   (2) Distribuitorii autorizaţi pentru distribuirea şi utilizarea aparatelor de marcat electronice fiscale destinate activităţii de taximetrie furnizează o dată cu aparatul dotarea tehnică şi procedeul tehnic sau programul după care se realizează tarifarea şi pot fi obţinute informaţiile conţinute în memoria fiscală. 

   (3) Cartea de intervenţii prezentată în anexa nr. 1 se completează, în momentul vânzării aparatului de marcat electronic fiscal către utilizator, cu datele prevăzute la paginile 2-5 din aceasta. 

   (4) Pentru utilizatorii prevăzuţi la art. 110, cartea de intervenţii se tipăreşte de către aceştia şi se completează de către unitatea de service acreditată. 

   Art. 103. - (1) La instalarea aparatului de marcat electronic fiscal la utilizator, tehnicianul de service notează în cartea de intervenţii datele sale de identificare, ultimul număr al raportului de închidere zilnică rezultat la sfârşitul operaţiunilor de probă şi de iniţiere a operatorului care va utiliza aparatul. 

   (2) Bonurile emise în timpul operaţiunilor de probă şi de iniţiere, precum şi rapoartele de închidere zilnică emise în faza de instalare a aparatului de marcat electronic fiscal poartă inscripţia "probă" şi se păstrează de utilizator. 

   (3) Instalarea aparatului de marcat electronic fiscal se face în prezenţa organului fiscal teritorial în a cărui rază se instalează aparatul, care va verifica integritatea sigiliului fiscal, datele înscrise în bonul fiscal, precum şi provenienţa şi modul de personalizare a rolelor de hârtie. 

   Art. 104. - (1) După instalarea aparatului de marcat electronic fiscal se întocmeşte "Declaraţia de instalare a aparatelor de marcat electronice fiscale", denumită în continuare declaraţie, conform modelului prezentat în anexa nr. 10, în patru exemplare, semnată de utilizatorul aparatului de marcat electronic fiscal, de tehnicianul de service care a efectuat instalarea şi de reprezentantul organului fiscal. 

   (2) Originalul declaraţiei se depune de utilizatorul aparatului de marcat electronic fiscal la organul fiscal în a cărui rază este instalat aparatul, a doua zi după instalare, în vederea luării în evidenţă a acestuia, o copie rămâne la utilizator şi două copii la unitatea de service. 

   (3) Unitatea de service acreditată trimite o copie de pe declaraţie distribuitorului autorizat, în termenul prevăzut la alin. (2). 

   (4) Nerespectarea dispoziţiilor prevăzute la alin. (2) şi (3) se sancţionează cu amendă contravenţională, conform art. 11 alin. (1) lit. a) din ordonanţa de urgenţă. 

   (5) Lunar, până la data de 10 a lunii în curs, organele fiscale în a căror rază au fost instalate aparatele de marcat electronice fiscale vor transmite direcţiei generale a finanţelor publice de care aparţin situaţia privind aparatele instalate în luna precedentă. 

   (6) Utilizatorii care desfăşoară activităţi cu caracter ambulant depun declaraţia la organul fiscal în a cărui rază teritorială îşi au sediul social/domiciliul. În acelaşi mod vor proceda şi utilizatorii care desfăşoară activităţi de taximetrie, cu excepţia situaţiilor în care operatorul de transport în regim de taxi are filiale sau sucursale deschise în alte judeţe decât cel în care are sediul social, caz în care declaraţia de instalare se va depune conform alin. (2). 

   Art. 105. - (1) O dată cu declaraţia prevăzută la art. 104 alin. (1), utilizatorul aparatului de marcat electronic fiscal prezintă organului fiscal cartea de intervenţii a aparatului şi registrul special. 

   (2) Organul fiscal înscrie în cartea de intervenţii numărul de pagini, aplicând ştampila, şi vizează registrul special pe ultima pagină. 

   Art. 106. - (1) Unităţile care fac parte din reţeaua de service trebuie să aibă menţionată în obiectul lor de activitate activitatea de service pentru aparate de marcat electronice fiscale, cod CAEN 7250, şi să dispună de minimum 2 tehnicieni de service specializaţi în domeniu. 

   (2) Distribuitorii autorizaţi sunt obligaţi ca, prin intermediul propriilor tehnicieni de service sau al unităţilor de service acreditate, să asigure: 

   a) intervenţia promptă şi gratuită, la solicitarea organelor de control; 

   b) instalarea aparatului nou şi repunerea în funcţiune ori înlocuirea aparatului defect, în termen de 72 de ore de la solicitarea utilizatorului; 

   c) instruirea utilizatorului, completarea cărţii de intervenţii a aparatului şi semnarea declaraţiilor de instalare; 

   d) efectuarea a cel puţin o verificare anuală a aparatelor de marcat electronice fiscale şi îndeplinirea oricăror alte obligaţii ce revin unităţilor de service potrivit ordonanţei de urgenţă şi prezentelor norme metodologice. 

   Art. 107. - (1) Operaţiile prevăzute la art. 106 alin. (2) lit. b)-d) se fac gratuit în perioada de garanţie, iar în perioada de postgaranţie contra cost, pe bază de contract încheiat de utilizator cu unitatea de service acreditată. 

   (2) Pentru semnarea contractului de service în perioada de postgaranţie, utilizatorii pot opta pentru oricare dintre unităţile de service incluse în reţeaua distribuitorului autorizat, cu următoarele condiţii: 

   a) notificarea distribuitorului autorizat asupra opţiunii; 

   b) unitatea de service pentru care se optează să fie acreditată să efectueze service în judeţul sau în municipiul Bucureşti, unde este instalat aparatul. 

   (3) Distribuitorii autorizaţi pot comercializa aparatele de marcat electronice fiscale pentru care au obţinut avizul comisiei pe tot teritoriul ţării, cu respectarea condiţiei prevăzute la art. 79 alin. (1) lit. d), iar cei care dispun de tehnicieni de service proprii sunt autorizaţi să efectueze operaţiuni de service la toate aparatele livrate utilizatorilor, direct sau prin intermediul unităţilor acreditate de aceştia, indiferent de judeţele în care sunt instalate aparatele. 

   (4) Refuzul expres sau tacit al utilizatorului de a încheia contracte de service pentru perioada de postgaranţie echivalează cu renunţarea voluntară la utilizarea acelui aparat de marcat electronic fiscal şi adoptarea deciziei de a achiziţiona un alt tip de aparat. 

   (5) În cazul în care organele de specialitate prevăzute la art. 12 alin. (1) din ordonanţa de urgenţă constată neutilizarea aparatului de marcat electronic fiscal ca urmare a defectării şi nerepunerii în funcţiune a acestuia datorită inexistenţei unui contract valabil de service pentru perioada de postgaranţie încheiat în condiţiile menţionate la alin. (2), acestea vor aplica agentului economic în cauză amenda contravenţională prevăzută la art. 11 alin. (1) lit. b) din ordonanţa de urgenţă şi vor suspenda activitatea unităţii până la achiziţionarea şi instalarea unui alt aparat. 

   Art. 108. - (1) Personalul tehnic care asigură service pentru aparatele de marcat electronice fiscale consemnează în cartea de intervenţii din dotarea aparatului următoarele: 

   a) data şi ora solicitării intervenţiei din partea utilizatorului; 

   b) data şi ora începerii intervenţiei; 

   c) observaţii asupra stării sigiliului, descrierea sumară a defecţiunii constatate; 

   d) numărul ultimului bon fiscal şi al raportului Z înainte de începerea intervenţiei; 

   e) ultimul număr al raportului fiscal de închidere zilnică rezultat după efectuarea intervenţiei; 

   f) data şi ora finalizării intervenţiei, semnătura şi numele în clar ale tehnicianului de service; 

   g) eventualele resetări din timpul intervenţiei. 

   (2) În momentul instalării aparatului de marcat electronic fiscal tehnicianul de service consemnează în cartea de intervenţii ultimul număr al bonului fiscal şi al raportului Z, emise la finalul operaţiunilor de probă, instruirea operatorului şi integritatea sigiliului. 

   Art. 109. - Distribuitorii autorizaţi sunt obligaţi să asigure gratuit piesele de schimb şi subansamblurile necesare efectuării de service în perioada de garanţie şi, contra cost, în perioada de postgaranţie, pe durata normală de funcţionare a aparatului de marcat electronic fiscal, conform Legii nr. 15/1994, republicată, precum şi consumabile care să asigure menţinerea lizibilităţii datelor pe perioada de arhivare prevăzută de lege. 

   Art. 110. - Avizele privind distribuirea şi utilizarea aparatelor de marcat electronice fiscale eliberate distribuitorilor autorizaţi pot constitui, la cerere, avize de utilizare pentru aparatele de acelaşi tip şi model, cu excepţia celor destinate activităţii de taximetrie, achiziţionate de agenţii economici utilizatori înainte de intrarea în vigoare a ordonanţei de urgenţă, cu următoarele condiţii: 

   a) aducerea de către distribuitorii autorizaţi, direct sau prin unităţile de service acreditate, a aparatelor în cauză la parametrii tehnici specifici tipului şi modelului de aparat de marcat electronic fiscal avizat, urmată de sigilarea fiscală a acestora potrivit dispoziţiilor prezentelor norme metodologice; 

   b) aparatele să aparţină utilizatorilor situaţi în zonele pentru care se asigură service. 

   Art. 111. - (1) Aducerea aparatelor de marcat electronice fiscale în parametrii tehnici specifici tipului şi modelului de aparat avizat este atestată prin întocmirea, în 4 exemplare, a unui proces-verbal de conformitate semnat de reprezentantul distribuitorului autorizat sau, după caz, al unităţii de service acreditate, precum şi de reprezentantul utilizatorului. 

   (2) Primul exemplar al procesului-verbal prevăzut la alin. (1) este preluat de distribuitorul autorizat sau, după caz, de unitatea de service acreditată, exemplarul al doilea rămâne la utilizator, iar exemplarele al treilea şi al patrulea vor fi anexate de utilizator la cererea prin care solicită atribuirea numărului de ordine din Registrul aparatelor de marcat electronice fiscale instalate în judeţ/municipiul Bucureşti şi, respectiv, la declaraţia de instalare a aparatului. 

   (3) În cazul în care adaptarea aparatelor se face prin unităţile de service acreditate, acestea transmit distribuitorului autorizat o copie xerox a procesului-verbal de conformitate, în termen de 5 zile de la data efectuării operaţiunii. 

   Art. 112. - Sigilarea fiscală a memoriei fiscale şi a aparatului de marcat electronic fiscal adus în parametrii tehnici specifici tipului şi modelului de aparat avizat se face în prezenţa organului fiscal în a cărui rază se va instala aparatul. 

   Art. 113. - Pentru aparatele de marcat electronice fiscale aduse în parametrii tehnici specifici tipului şi modelului avizate potrivit art. 110-112, distribuitorii autorizaţi unităţile de service acreditate desemnate de aceştia, precum şi utilizatorii vor duce la îndeplinire toate obligaţiile ce le revin potrivit ordonanţei de urgenţă şi prezentelor norme metodologice. 

   Art. 114. - (1) Prevederile art. 110-113 se aplică şi în cazul aparatelor de marcat electronice fiscale achiziţionate de utilizatori de la distribuitorii autorizaţi, ulterior intrării în vigoare a ordonanţei de urgenţă, atunci când asupra tipului respectiv de aparat s-au făcut modificări în condiţiile prevăzute la art. 100. 

   (2) În cazul prevăzut la alin. (1), în termen de maximum 15 zile de la data întocmirii procesului-verbal de conformitate prevăzut la art. 111 alin. (1), se procedează la predarea memoriei fiscale şi la reinstalarea aparatului respectiv, potrivit prezentelor norme metodologice. 

   (3) Pentru tranzacţiile efectuate în perioada neutilizării aparatului ca urmare a aducerii acestuia în parametri conform alin. (1) şi până la reinstalarea acestuia, utilizatorii aplică prevederile art. 6 alin. (2) şi ale art. 7. 

   Art. 115. - (1) Distribuitorii autorizaţi care încetează activitatea de comercializare a aparatelor de marcat electronice fiscale rămân răspunzători în continuare pentru obligaţiile ce le revin conform prevederilor ordonanţei de urgenţă şi prezentelor norme metodologice, pentru aparatele livrate. 

   (2) Drepturile şi obligaţiile ce revin distribuitorilor autorizaţi şi unităţilor acreditate incluse în reţeaua de distribuţie şi service a acestora în baza prevederilor ordonanţei de urgenţă şi a prezentelor norme metodologice, precum şi în baza avizelor eliberate de comisie nu se cesionează. 

   (3) În cazul dizolvării distribuitorului autorizat prin fuziune ori prin divizare, drepturile şi obligaţiile ce îi revin acestuia în baza avizelor de distribuţie şi utilizare a aparatelor de marcat electronice fiscale se transmit în condiţiile legii către societatea comercială sau societăţile comerciale existente ori care iau fiinţă în urma acestor operaţiuni, fără a fi necesară reavizarea potrivit prezentelor norme metodologice. 

   (4) Hotărârea adunării generale extraordinare a acţionarilor distribuitorului autorizat privind fuziunea sau divizarea va fi notificată comisiei în termen de 15 zile de la data emiterii acesteia, în condiţiile prevăzute de Legea nr. 31/1990, republicată, cu modificările şi completările ulterioare. 

   Art. 116. - (1) Utilizatorii pot înstrăina aparatele de marcat electronice fiscale achiziţionate numai prin distribuitorii autorizaţi sau prin unităţile acreditate de aceştia, de la care au cumpărat aparatele respective. 

   (2) Prevederile alin. (1) se aplică şi în cazul încetării activităţii utilizatorului în condiţiile legii. 

   (3) În cazul încetării activităţii prin fuziune sau divizare, înstrăinarea aparatelor de marcat electronice fiscale se va face înainte de transmiterea patrimoniului utilizatorului către societatea comercială sau societăţile comerciale beneficiare. 

   Art. 117. - (1) Clienţii sunt obligaţi să solicite bonurile fiscale şi să le prezinte la cerere organelor de control. 

   (2) Utilizatorii aparatelor de marcat electronice fiscale sunt obligaţi să afişeze la loc vizibil, inclusiv la locul de amplasare a aparatelor, în cazul în care clienţii au acces în unitate, anunţuri de atenţionare a clienţilor cu privire la obligaţia acestora de a solicita şi de a păstra bonul fiscal pentru prezentarea acestuia la un eventual control. 

   Art. 118. - Anunţurile prevăzute la art. 117 alin. (2), cu excepţia celor afişate în interiorul autovehiculelor-taxi, vor fi scrise cu litere de tipar având înălţimea minimă de 3 cm. 

   CAPITOLUL XI
  Controlul respectării prevederilor ordonanţei de urgenţă 

   Art. 119. - (1) Verificarea modului de respectare de către agenţii economici a obligaţiilor ce le revin potrivit ordonanţei de urgenţă şi prezentelor norme metodologice se face de către organele de specialitate din Ministerul Finanţelor Publice, Garda financiară şi direcţiile generale ale finanţelor publice judeţene şi a municipiului Bucureşti, denumite în continuare organe de control, organizate în echipe independente formate din minimum două persoane. 

   (2) În traficul rutier organele de control prevăzute la alin. (1) vor efectua verificarea taxiurilor numai împreună cu reprezentanţi ai poliţiei rutiere. 

   (3) În termen de 12 luni de la intrarea în vigoare a prezentelor norme metodologice direcţiile generale ale finanţelor publice judeţene şi a municipiului Bucureşti vor finaliza acţiunea de inventariere a tuturor unităţilor agenţilor economici care, la data intrării în vigoare a acestor norme, desfăşoară pe raza judeţului/municipiului Bucureşti activităţi de livrări de bunuri şi prestări de servicii direct către populaţie, pentru care este obligatorie utilizarea aparatelor de marcat electronice fiscale, şi împreună cu organele teritoriale ale Gărzii financiare vor proceda la verificarea acestora potrivit alin. (1). 

   (4) Pentru agenţii economici înregistraţi/autorizaţi potrivit legii ulterior intrării în vigoare a prezentelor norme metodologice, organele competente vor lua măsurile corespunzătoare pentru verificarea existenţei obligaţiei acestora de a utiliza aparate de marcat electronice fiscale, urmând ca în termen de 30 de zile de la data începerii activităţii unităţilor agenţilor economici în cauză să verifice modul de respectare de către aceştia a prevederilor ordonanţei de urgenţă. 

   Art. 120. - (1) Obiectivele controlului privind modul de respectare de către agenţii economici a obligaţiilor ce le revin potrivit ordonanţei de urgenţă şi prezentelor norme metodologice vizează verificarea: 

   a) dotării agenţilor economici cu aparate de marcat electronice fiscale, potrivit legii; 

   b) emiterii bonului fiscal cu denumirea fiecărui bun livrat sau a serviciului prestat, cantitatea şi preţul sau tariful unitar pentru toate bunurile livrate şi/sau serviciile prestate, precum şi cu celelalte date prevăzute de ordonanţa de urgenţă şi de prezentele norme metodologice; 

   c) datelor înscrise în registrul special şi în raportul Z cu cele înscrise în evidenţa contabilă a utilizatorului; 

   d) modului de îndeplinire de către utilizatori a obligaţiei privind anunţarea distribuitorului autorizat şi a unităţii de service acreditate în momentul defectării aparatului de marcat electronic fiscal; 

   e) respectării de către utilizatori şi de către unităţile acreditate pentru comercializare şi/sau service a prevederilor referitoare la sursele de aprovizionare cu consumabile destinate aparatelor de marcat electronice fiscale, precum şi depistarea şi sancţionarea, potrivit legii, a agenţilor economici, alţii decât distribuitorii autorizaţi şi unităţile acreditate de aceştia, care comercializează astfel de consumabile; 

   f) afişării de către utilizatori a anunţurilor prevăzute la art. 117 alin. (2); 

   g) modului de personalizare a consumabilelor utilizate pentru aparatele de marcat electronice fiscale, precum şi a modului în care acestea asigură menţinerea lizibilităţii datelor pe perioada de arhivare prevăzută de lege; 

   h) livrării de către distribuitorii autorizaţi, direct sau prin unităţile acreditate pentru comercializare, a dispozitivului de afişaj client împreună cu aparatul de marcat electronic fiscal, conform art. 22 pct. A lit. b); 

   i) respectării prevederilor art. 18 alin. (3); 

   j) modului de îndeplinire a oricăror alte obligaţii ce revin agenţilor economici în baza ordonanţei de urgenţă şi a prezentelor norme metodologice. 

   (2) Obiectivele menţionate la alin. (1) vor fi incluse în tematica de control a organelor prevăzute la art. 119 alin. (1), indiferent de obiectul controlului. 

   Art. 121. - (1) Nerespectarea obligaţiei distribuitorilor autorizaţi de instalare a aparatelor noi, de repunere în funcţiune a aparatelor de marcat electronice fiscale defecte ori de înlocuire a acestora, în termenul prevăzut la art. 5 alin. (5) din ordonanţa de urgenţă, se sancţionează cu amendă contravenţională, conform art. 11 alin. (1) lit. b) din ordonanţa de urgenţă. 

   (2) În cazul în care organele de control vor constata, pentru a doua oară la acelaşi utilizator, că aparatul defect nu a fost repus în funcţiune ori nu a fost înlocuit în termen de 72 de ore de la solicitarea utilizatorului, pe lângă aplicarea amenzii contravenţionale vor propune comisiei şi retragerea dreptului de distribuţie şi comercializare a aparatelor respective, obţinut de distribuitorul autorizat în baza avizului în cauză. 

   (3) Fapta prevăzută la alin. (2) va fi consemnată într-un proces-verbal semnat de reprezentanţii organului de control şi de reprezentantul utilizatorului. 

   (4) În termen de 3 zile de la data întocmirii procesului-verbal prevăzut la alin. (3), organele de control vor transmite originalul procesului-verbal comisiei, o copie distribuitorului şi o copie agentului economic în a cărui unitate s-a constatat că aparatul de marcat electronic fiscal este defect. 

   (5) Comisia se va întruni în şedinţă în termen de 3 zile de la primirea procesului-verbal, în vederea analizării celor constatate de către organele de control şi a emiterii deciziei de retragere definitivă a dreptului de distribuţie şi comercializare a aparatelor respective distribuitorului în cauză. Decizia va fi întocmită în 3 exemplare. 

   (6) În termen de 48 de ore de la data emiterii deciziei prevăzute la alin. (5), originalul acesteia va fi transmis distribuitorului şi o copie organului de control care a întocmit procesul-verbal, prin grija secretariatului tehnic al comisiei. 

   Art. 122. - (1) De la data înmânării către distribuitor a deciziei prevăzute la art. 121 alin. (5) ori de la data transmiterii prin poştă a acesteia, în cazul refuzului sau neprezentării pentru ridicarea ei, distribuitorului i se interzic distribuţia şi comercializarea aparatelor de marcat electronice fiscale. Aparatele deţinute în stoc la acea dată pot fi livrate numai unui alt distribuitor autorizat pentru distribuţia şi utilizarea aceluiaşi tip şi model de aparat de marcat electronic fiscal. 

   (2) Distribuitorii cărora le-a fost retras dreptul de distribuţie şi comercializare a aparatelor de marcat electronice fiscale rămân răspunzători în continuare pentru toate obligaţiile ce le revin conform prevederilor ordonanţei de urgenţă şi prezentelor norme metodologice, pentru toate aparatele livrate până la data comunicării retragerii acestui drept. 

   (3) Neîndeplinirea obligaţiei prevăzute la alin. (2) se sancţionează cu amendă contravenţională, conform art. 11 alin. (1) lit. c) din ordonanţa de urgenţă. 

   (4) Comercializarea aparatelor de marcat electronice fiscale după retragerea dreptului de distribuţie şi comercializare a acestora se sancţionează cu amendă contravenţională, iar în cazul repetării faptei, şi cu confiscarea încasărilor obţinute de agentul economic contravenient din această activitate, conform art. 11 alin. (1) lit. b) şi art. 13 alin. (2) din ordonanţa de urgenţă. 

   (5) Amenda şi sancţiunea complementară prevăzute la alin. (4) se aplică şi în cazul comercializării aparatelor de marcat electronice fiscale de către alţi agenţi economici decât distribuitorii autorizaţi şi unităţile acreditate de aceştia. 

   Art. 123. - Neîndeplinirea obligaţiei agenţilor economici de a utiliza aparate de marcat electronice fiscale la termenul legal se sancţionează cu amendă contravenţională, conform art. 11 alin. (1) lit. b) din ordonanţa de urgenţă, şi cu suspendarea activităţii unităţii agentului economic contravenient până în momentul înlăturării cauzelor care au generat aceasta. 

   Art. 124. - (1) Suspendarea activităţii unităţilor agenţilor economici contravenienţi se face în baza proceselor-verbale încheiate de echipe de control independente, constituite la nivelul direcţiilor generale ale finanţelor publice judeţene sau a municipiului Bucureşti, precum şi la nivelul Gărzii financiare, formate din 2 inspectori şi, respectiv, 2 comisari. 

   (2) Pe toată durata de suspendare a activităţii unitatea va fi sigilată. Sigilarea se efectuează de către echipa de control constituită potrivit alin. (1), începând cu data încheierii procesului-verbal de constatare a contravenţiei. 

   (3) Concomitent cu sigilarea unităţii se afişează la loc vizibil anunţul "Unitate închisă pentru nedotarea cu aparate de marcat electronice fiscale". Anunţul va fi scris cu litere de tipar având înălţimea minimă de 10 cm. 

   (4) În cazul activităţilor cu caracter ambulant, o dată cu încheierea procesului-verbal de control se va proceda la reţinerea autorizaţiei de funcţionare a agentului economic contravenient, eliberată de autorităţile administraţiei publice locale pentru această activitate. 

   (5) În cazul activităţilor de taximetrie, o dată cu încheierea procesului-verbal de control se va proceda la suspendarea sau la anularea autorizaţiei taxi, conform dispoziţiilor Legii nr. 38/2003 privind transportul în regim de taxi şi în regim de închiriere. 

   (6) Pe întreaga perioadă de suspendare a activităţii unităţii respective organele de control vor urmări conformarea utilizatorului cu sancţiunea primită. 

   Art. 125. - Continuarea livrării de bunuri şi prestarea de servicii după suspendarea activităţii unităţii se sancţionează cu amendă contravenţională şi cu confiscarea sumelor încasate din aceste activităţi, conform art. 11 alin. (1) lit. b) şi alin. (3) din ordonanţa de urgenţă. 

   Art. 126. - (1) În vederea ridicării sancţiunii de suspendare a activităţii, agentul economic a cărui unitate a fost sigilată va proceda după cum urmează: 

   a) după achiziţionarea aparatului de marcat electronic fiscal sau, după caz, după aducerea aparatului în parametrii specifici tipului şi modelului avizate, în cazul utilizatorilor prevăzuţi la art. 110, va solicita în scris direcţiei generale a finanţelor publice judeţene sau a municipiului Bucureşti pe a cărei rază urmează să fie instalat aparatul atribuirea numărului de ordine din Registrul aparatelor de marcat electronice fiscale instalate, anexând la cerere documentele prevăzute la art. 61. 

    Direcţiile generale ale finanţelor publice vor comunica numărul de ordine atribuit, în termen de 3 zile de la data primirii solicitării; 

   b) după primirea numărului de ordine va solicita unităţii de service acreditate instalarea aparatului de marcat electronic fiscal, informând direcţia generală a finanţelor publice sau, după caz, Garda financiară, în funcţie de apartenenţa organului de control care a dispus sancţionarea, asupra datei şi orei la care urmează să se facă instalarea aparatului. 

   (2) Desigilarea unităţii se face de către echipa de control care a dispus suspendarea activităţii unităţii, moment în care se va proceda la instalarea aparatului potrivit prezentelor norme metodologice, o copie xerox a declaraţiei de instalare întocmite conform art. 104 alin. (1) fiind preluată de organul de control şi ataşată la procesul-verbal de desigilare a unităţii. 

   (3) În vederea ridicării sancţiunii de suspendare a activităţilor cu caracter ambulant şi de taximetrie, agentul economic va prezenta organului de control copia declaraţiei de instalare a aparatului de marcat electronic fiscal, vizată de organul fiscal teritorial prevăzut la art. 104 alin. (6). 

   Art. 127. - Anexele nr. 1-10*) fac parte integrantă din prezentele norme metodologice. 

    ___________ 

   *) Anexele nr. 1-10 sunt reproduse în facsimil. 

   ANEXA Nr. 1
la normele metodologice 

    
	                        CARTEA DE INTERVENŢII DIN DOTARE
                             ┌────────────────────┐
                             │CARTE DE INTERVENŢII│
                             │       PENTRU       │
                             │ APARATE DE MARCAT  │
                             │ELECTRONICE FISCALE │
                             │                    │
                             │           (pag. 1) │
                             └────────────────────┘
┌────────────────────────────────────┐ ┌───────────────────────────────────────┐
│        APARATE DE MARCAT           │ │       DISTRIBUITORUL AUTORIZAT        │
│       ELECTRONICE FISCALE          │ │                                       │
│ [] Casa de marcat electronică      │ │ Denumirea ........................... │
│    cu structură închisă            │ │ ..................................... │
│ [] Casa de marcat electronică      │ │                                       │
│    cu structură închisă            │ │ Adresa .............................. │
│    integrabilă într-o reţea        │ │                                       │
│ [] Casa de marcat electronică      │ │Codul fiscal/Codul Unic de Înregistrare│
│    computerizată                   │ │..............................         │
│ [] Aparate/terminale cu funcţii    │ │                                       │
│    de case de marcat electronice   │ │REPREZENTANT LEGAL                     │
│ [] Imprimante fiscale              │ │Denumirea ............................ │
│                                    │ │...................................... │
│ TIP .......   MODEL ........       │ │                                       │
│                                    │ │Adresa ............................... │
│ AVIZ DE DISTRIBUIRE ŞI UTILIZARE   │ │                                       │
│                                    │ │Codul fiscal/Codul Unic de Înregistrare│
│ Nr. ......... din ........         │ │.................................      │
│SERIA APARATULUI .........          │ │                                       │
│                           (pag. 2) │ │                             (pag. 3)  │
└────────────────────────────────────┘ └───────────────────────────────────────┘
┌────────────────────────────────────┐ ┌───────────────────────────────────────┐
│UTILIZATOR                          │ │UNITATE DE SERVICE                     │
│Denumirea ..........................│ │Denumirea ............................ │
│Sediul .............................│ │Adresa ............................... │
│Codul fiscal/Codul Unic de          │ │Codul fiscal/Codul Unic de             │
│Înregistrare .......................│ │Înregistrare ......................... │
│Data livrării aparatului ...........│ │                                       │
│....................................│ │                                       │
│Locul de instalare a aparatului ....│ │                                       │
│Adresa .............................│ │                                       │
│Data ..................             │ │                                       │
│                           (pag. 4) │ │                             (pag. 5)  │
└────────────────────────────────────┘ └───────────────────────────────────────┘
┌──────────────────────────────────────────────────────────────────────────────┐
│              DATE PRIVIND IDENTIFICAREA TEHNICIANULUI ACREDITAT              │
├────────────────┬──────────────────┬─────────────┬─────────────┬──────────────┤
│   Numele şi    │Denumirea unităţii│   Numărul   │   Adresa    │Data începerii│
│   prenumele    │    de service    │legitimaţiei/│tehnicianului│ activităţii  │
│                ├──────────────────┤ Sigiliul de │             ├──────────────┤
│                │  Codul fiscal/   │identificare │             │Data încetării│
│                │  Codul Unic de   │             │             │ activităţii  │
│                │   Înregistrare   │             │             │              │
│                ├──────────────────┤             │             ├──────────────┤
├────────────────┼──────────────────┼─────────────┼─────────────┼──────────────┤
│                ├──────────────────┤             │             ├──────────────┤
├────────────────┼──────────────────┼─────────────┼─────────────┼──────────────┤
│                ├──────────────────┤             │             ├──────────────┤
└────────────────┴──────────────────┴─────────────┴─────────────┴──────────────┘
                                                                      (pag. 6)
 


    NOTĂRILE TEHNICIANULUI DE SERVICE 
    
	                                                                Comunicarea necesităţii
Instalarea aparatului   Comunicarea defectării aparatului    înlocuirii memoriei fiscale
Data ...... Ora ......      Data ....... Ora .......         Data ........ Ora .......
Începerea intervenţiei      Date privind intervenţia               Situaţia înainte
Data ...... Ora ......       Integritatea sigiliului                de intervenţie
                                  Da        Nu
                               Defectul constatat          Numărul ultimului raport
                                                           de închidere zilnică .......

        Perioada de probă                        Finalizarea intervenţiei
    Bon              Raport Z                    Bon             Raport Z
Numărul iniţial .................         Numărul iniţial ......................
Numărul final ...................         Numărul final ........................
                                                Data ......... Ora ........

Resetare           Instruirea operatorului         Integritatea sigiliului după
                                                       intervenţie şi probă
   Da                        Da                                 Da
   Nu                        Nu                                 Nu

Semnătura şi numele în clar ale tehnicianului
.............................................

  Semnătura reprezentantului              Semnătura ş ştampila utilizatorului
      organului fiscal*)                pentru funcţionarea normală a aparatului
...............................         ........................................

                                                                (pag. 7, 8, ...)
 


    ___________ 
   *) Reprezentantul organului fiscal teritorial semnează în baza declaraţiei de instalare depusă potrivit normelor metodologice, precum şi cu ocazia înlocuirii memoriei fiscale. 

   ANEXA Nr. 2 a
la normele metodologice 

    
	Societatea Comercială ..............................
Sediul .............................................
Codul fiscal/Codul Unic de Înregistrare ............
Locul de instalare a aparatului
Adresa .............................................

                               REGISTRU SPECIAL*)
___________
   *) Registrele speciale tipărite conform modelului prevăzut în Anexa nr. 2 la
normele metodologice aprobate prin Hotărârea Guvernului nr. 477/1999, sigilate
şi ştampilate de către organele fiscale, aflate în dotarea utilizatorilor la
data intrării în vigoare a prezentelor norme metodologice, pot fi folosite până
la completarea tuturor paginilor acestora.

                                                                  Nr. pagină .......
┌────┬───────────┬────────────┬────────────────────────────────────────────────────┐
│    │           │            │           Valoarea operaţiunii/facturii            │
│    │           │            ├────────┬───────────────────────────────────────────┤
│    │Operaţiunea│            │ Total, │                 din care:                 │
│    │efectuată/ │Specificaţie│inclusiv├────────┬─────────┬────────┬───────────────┤
│Nr. │Numărul şi │            │ T.V.A. │        │         │ scutit │valoarea altor │
│crt.│   data    │            │        │cu cota │scutit cu│  fără  │ taxe ce nu se │
│    │ facturii  │            │        │standard│drept de │drept de│cuprind în baza│
│    │           │            │        │de T.V.A│deducere │deducere│de impozitare a│
│    │           │            │        │        │         │        │    T.V.A.     │
├────┼───────────┼────────────┼────────┼────────┼─────────┼────────┼───────────────┤
│ 0  │     1     │     2      │   3    │   4    │    5    │   6    │       7       │
├────┼───────────┼────────────┼────────┼────────┼─────────┼────────┼───────────────┤
│    │           │            │        │        │         │        │               │
└────┴───────────┴────────────┴────────┴────────┴─────────┴────────┴───────────────┘
 


   ANEXA Nr. 2 b
la normele metodologice 

    
	Societatea Comercială ................................
Sediul ...............................................
Codul fiscal/ Codul Unic de Înregistrare .............
Locul de instalare a aparatului
Adresa ...............................................

               REGISTRUL SPECIAL PENTRU CASELE DE SCHIMB VALUTAR

┌────┬───────────┬───────────┬───────┬─────────────┬───────┬────────┬──────────┐
│Nr. │Numărul şi │   Felul   │ Felul │Suma încasată│ Curs  │Comision│   Suma   │
│crt.│   data    │operaţiunii│valutei│de la client │valutar├───┬────┤ predată  │
│    │buletinului│           │       │             │       │ % │lei │clientului│
│    │ de schimb │           │       │             │       │   │    │          │
│    │  valutar  │           │       │             │       │   │    │          │
├────┼───────────┼───────────┼───────┼─────────────┼───────┼───┼────┼──────────┤
│0   │     1     │     2     │   3   │      4      │   5   │ 6 │ 7  │    8     │
├────┼───────────┼───────────┼───────┼─────────────┼───────┼───┼────┼──────────┤
│    │           │           │       │             │       │   │    │          │
└────┴───────────┴───────────┴───────┴─────────────┴───────┴───┴────┴──────────┘
 


   ANEXA Nr. 3
la normele metodologice 

    LEGITIMAŢIA
tehnicianului abilitat să asigure asistenţa tehnică 

    
	┌────────────────────────────────────────────┐┌────────────────────────────────────────────┐
│                                            ││           SOCIETATEA DE SERVICE            │
│                                            ││Denumirea ................................. │
│                                            ││Adresa .................................... │
│                                            ││Codul fiscal/Codul Unic de Înregistrare     │
│                LEGITIMAŢIE                 ││..................................          │
│                                            ││   Titularul prezentei legitimaţii este     │
│                                            ││abilitat să asigure asistenţa tehnică a     │
│                                            ││aparatelor de marcat electronice fiscale    │
│                                            ││numai în baza avizelor de distribuire şi    │
│                 (copertă)                  ││utilizare eliberate de Comisia de avizare a │
│                                            ││distribuţiei şi utilizării aparatelor de    │
│                                            ││marcat electronice fiscale.                 │
│                                            ││                                            │
│                                            ││Înregistrat la Comisie                      │
│                                            ││Semnătura şi ştampila                       │
│                                            ││                             (pag. 1)       │
└────────────────────────────────────────────┘└────────────────────────────────────────────┘
┌────────────────────────────────────────────┐┌────────────────────────────────────────────┐
│       LEGITIMAŢIE NR. ..............       ││DISTRIBUITOR AUTORIZAT*) .................. │
│Numele .......................              ││AMEF**) ................................... │
│Prenumele ....................              ││Nr. şi data Avizului ...................... │
│Numărul de identificare ......              ││ ────────────────────────────────────────── │
│Buletinul/Cartea de identitate ┌───────────┐││DISTRIBUITOR AUTORIZAT .................... │
│seria ............ nr. ....... │           │││AMEF ...................................... │
│Data eliberării .............. │Fotografia │││Nr. şi data Avizului ...................... │
│Semnătura titularului          │Titularului│││ ────────────────────────────────────────── │
│.....................          │           │││DISTRIBUITOR AUTORIZAT .................... │
│                               └───────────┘││AMEF ...................................... │
│   Director general,                        ││Nr. şi data Avizului ...................... │
│   .................                        ││ ────────────────────────────────────────── │
│(semnătura şi ştampila)            (pag. 2) ││__________                                  │
│                                            ││*) Se completează de distribuitorul         │
│                                            ││autorizat sub ştampilă                      │
│                                            ││**) Tipul şi modelul aparatului de marcat   │
│                                            ││electronic fiscal                           │
│                                            ││                    (pag. 3 şi următoarele) │
└────────────────────────────────────────────┘└────────────────────────────────────────────┘
 


   ANEXA Nr. 4
la normele metodologice 

    
[image: image1.jpg]


[image: image2.png]



LOGOTIPUL

   ANEXA Nr. 5
la normele metodologice 

    MINISTERUL FINANŢELOR PUBLICE 

    DIRECŢIA GENERALĂ A FINANŢELOR PUBLICE 

    A JUDEŢULUI ........... /MUNICIPIULUI BUCUREŞTI 

    
	                                                     REGISTRUL DE EVIDENŢĂ
                                     a aparatelor de marcat electronice fiscale instalate

┌────┬────────────────────────────────┬──────────┬──────────┬──────────┬───────────┬───────┬──────────┬──────────┬────────────┐
│Nr. │          Utilizatorul          │          │          │          │  Numărul  │Numărul│ Organul  │   Data   │Observaţii*)│
│crt.├─────────┬─────────┬────────────┤  Tipul   │ Modelul  │  Seria   │ avizului  │  de   │  fiscal  │instalării│            │
│    │Denumirea│ Adresa/ │   Codul    │aparatului│aparatului│aparatului│    de     │ordine │teritorial│aparatului│            │
│    │         │  Locul  │  fiscal/   │          │          │          │distribuire│       │          │          │            │
│    │         │   de    │   Codul    │          │          │          │   şi de   │       │          │          │            │
│    │         │instalare│  Unic de   │          │          │          │ utilizare │       │          │          │            │
│    │         │         │Înregistrare│          │          │          │           │       │          │          │            │
├────┼─────────┼─────────┼────────────┼──────────┼──────────┼──────────┼───────────┼───────┼──────────┼──────────┼────────────┤
│ 0  │    1    │    2    │     3      │    4     │    5     │    6     │     7     │   8   │    9     │    10    │     11     │
├────┼─────────┼─────────┼────────────┼──────────┼──────────┼──────────┼───────────┼───────┼──────────┼──────────┼────────────┤
│    │         │         │            │          │          │          │           │       │          │          │            │
└────┴─────────┴─────────┴────────────┴──────────┴──────────┴──────────┴───────────┴───────┴──────────┴──────────┴────────────┘
 


   *) Se completează în cazul anulării numărului de ordine, schimbării denumirii firmei etc. 

   ANEXA Nr. 6
la normele metodologice 

    CERERE
de atribuire a numărului de ordine din Registrul de
evidenţă a aparatelor de marcat electronice fiscale,
instalate în judeţ/municipiul Bucureşti 

    Societatea Comercială ..................., adresa .........................., Codul Fiscal/Codul Unic de Înregistrare ...................., reprezentată legal prin .............................., posesor al buletinului/cărţii de identitate seria ........, nr. ......., eliberat de ............. la data de ............., în calitate de ............................, declarăm că am achiziţionat la data de .............. un număr de ........... aparate de marcat electronice fiscale, având următoarele elemente de identificare: 

   1. tipul .............. modelul ............... configuraţia ................ seria aparatului ..................... numărul şi data avizului de distribuire şi de utilizare a aparatelor de marcat electronice fiscale ..................... 

   2. tipul .............. modelul .............. configuraţia ................. seria aparatului ..................... numărul şi data avizului de distribuire şi de utilizare a aparatelor de marcat electronice fiscale ..................... 

   3. ...................... 

    Prin prezenta solicităm atribuirea numărului de ordine din Registrul de evidenţă a aparatelor de marcat electronice fiscale instalate în judeţ/municipiul Bucureşti pentru fiecare aparat achiziţionat, în vederea instalării şi fiscalizării acestuia. 

    

	                       Conducătorul unităţii solicitante,
                       ..................................
                            (semnătura şi ştampila)
 


   ANEXA Nr. 7
la normele metodologice 
    
	MINISTERUL FINANŢELOR PUBLICE
DIRECŢIA GENERALĂ A FINANŢELOR PUBLICE
A JUDEŢULUI ............./MUNICIPIULUI BUCUREŞTI

               REGISTRUL DE EVIDENŢĂ A MEMORIILOR FISCALE PREDATE

┌────────────┬───────────┬──────────┬──────────┬───────────────────────────────┐
│            │           │          │          │   Datele de identificare a    │
│            │Numărul şi │ Motivele │  Seria   │        utilizatorului         │
│ Numărul de │   data    │ predării │fiscală a ├─────────┬────────┬────────────┤
│   ordine   │procesului-│memoriei*)│aparatului│         │Sediul/ │   Codul    │
│            │ verbal de │          │          │Denumirea│Punctul │  fiscal/   │
│            │  predare  │          │          │         │de lucru│ Codul Unic │
│            │  primire  │          │          │         │        │     de     │
│            │           │          │          │         │        │înregistrare│
├────────────┼───────────┼──────────┼──────────┼─────────┼────────┼────────────┤
│     0      │     1     │    2     │    3     │    4    │   5    │     6      │
├────────────┼───────────┼──────────┼──────────┼─────────┼────────┼────────────┤
├────────────┼───────────┼──────────┼──────────┼─────────┼────────┼────────────┤
└────────────┴───────────┴──────────┴──────────┴─────────┴────────┴────────────┘
 


   *) motivele predării = defectare, umplere, încetare activitate etc. 

   ANEXA Nr. 8
la normele metodologice 

    COMISIA DE AVIZARE A DISTRIBUŢIEI ŞI UTILIZĂRII 

    APARATELOR DE MARCAT ELECTRONICE FISCALE 

    AVIZ*)
Nr. ....... din ..............
privind distribuirea şi utilizarea aparatelor de marcat
electronice fiscale 

    
	   În conformitate cu prevederile art. 5 din Ordonanţa de urgenţă a Guvernului
nr. 28/1999, republicată, se avizează distribuirea şi utilizarea aparatelor de
marcat electronice fiscale tip ..................., model .....................,
configuraţie ................., tipul hârtiei ..................., avizul tehnic
nr./data ..............., destinaţie ...........................

   de către
   Societatea Comercială ......................., adresa ......................,
Codul fiscal/Codul Unic de înregistrare .......... telefon/fax/telex ...........
   prin următoarea reţea de distribuţie:

   1. Societatea Comercială ..................., localitatea ..................,
judeţul ................., Codul fiscal/Codul Unic de înregistrare ............,
zona de distribuţie ......................
   2. Societatea Comercială ..................., localitatea ..................,
judeţul ................., Codul fiscal/Codul Unic de înregistrare ............,
zona de distribuţie .......................
   3. .....................................................

   Service pentru aparatele de marcat electronice fiscale distribuite
utilizatorilor va fi asigurat prin următoarele unităţi:
   1. Societatea Comercială ..................., localitatea ..................,
judeţul ................., Codul fiscal/Codul Unic de înregistrare ............,
zona pentru care se asigură service ................... .
   2. Societatea Comercială ..................., localitatea ..................,
judeţul ................., Codul fiscal/Codul Unic de înregistrare ............,
zona pentru care se asigură service ................... .
   3. .....................................................

   Condiţii de avizare: .................
   Valabil până la data: ................

   Preşedintele Comisiei de avizare a       Secretarul Comisiei de avizare a
 distribuţiei şi utilizării aparatelor   distribuţiei şi utilizării aparatelor
     de marcat electronice fiscale,          de marcat electronice fiscale.
     ..............................          ..............................
        (semnătura şi ştampila)                 (semnătura şi ştampila)
 


    ___________ 
   *) Reţeaua de distribuţie şi service inclusă în avizele privind distribuirea şi utilizarea aparatelor de marcat electronice fiscale poate fi modificată prin acreditarea ori retragerea acreditării unor agenţi economici, precum şi prin extinderea ori restrângerea zonei de distribuţie şi service. 

   ANEXA Nr. 9
la normele metodologice 

    Persoana juridică notificată de 

    Ministerul Industriei şi Resurselor 

    Denumirea .............................................. 

    Adresa ................................................. 

    Codul fiscal/Codul Unic de Înregistrare ................ 

    Aviz tehnic
Nr. ........ din ..............
privind caracteristicile tehnice ale modelului aparatului
de marcat electronic fiscal 

    În conformitate cu prevederile art. 5 din Ordonanţa de urgenţă a Guvernului nr. 28/1999, republicată, a fost verificat din punct de vedere tehnic aparatul de marcat electronic fiscal tip ........ model ......., configuraţie ........... destinaţie ................., pentru Societatea Comercială ...................., adresa .................., Codul fiscal/Codul Unic de înregistrare ............, telefon/telex/fax ................... . 

    Aparatul verificat se avizează/nu se avizează din punct de vedere tehnic, întrucât corespunde/nu corespunde condiţiilor impuse prin Ordonanţa de urgenţă a Guvernului nr. 28/1999, republicată, şi de normele metodologice de aplicare a acesteia. Tipul hârtiei utilizate de aparatul de marcat electronic fiscal: ..... 

    Conducătorul persoanei juridice abilitate,
.....................................
(semnătura şi ştampila) 

   ANEXA Nr. 10
la normele metodologice 

    DECLARAŢIE DE INSTALARE
a aparatelor de marcat electronice fiscale 

    

	                                                       Organul fiscal teritorial
                                                       .........................
                                                   Numărul şi data înregistrării
                                                   declaraţiei .................

   Subsemnatul ..................... posesor al buletinului/cărţii de identitate
seria ...... nr. ............, eliberat de .............. la data de ..........,
în calitate de ................. la Societatea Comercială .....................,
adresa .................., Codul fiscal/Codul Unic de înregistrare ............,
declar că am instalat la data de ........ la punctul de lucru din ..............
un număr de ........... aparate de marcat electronice fiscale, având următoarele
elemente de identificare: tipul ........, modelul ......... configuraţia ......,
seria aparatului ...................., nr./data avizului privind distribuirea şi
utilizarea aparatelor de marcat electronice fiscale ............ seria fiscală a
aparatului ..................., data achiziţionării aparatului ............... .
   Instalarea a fost efectuată de tehnicianul ............................ având
legitimaţia nr. .......... numărul de identificare .............. de la unitatea
de service ......................., adresa ....................................,
Codul fiscal/Codul Unic de Înregistrare ........ telefon/fax ..................,
în prezenţa reprezentantului organului fiscal teritorial .......................
având legitimaţia nr. ........ .

   Societatea Comercială      Unitatea de service     Reprezentantul organului
                                                         fiscal teritorial
  ........................  ........................  ........................
  Semnătura ..............  Semnătura ..............  Semnătura ..............

